text:
MARK
Mark 1
1 Mangso dah Lo Yesu Khristu dah gausyis Dang cangxeih vpom; 2 Lvpe Esaia lhaih toh zis gas, Yoeuh aq, nah cho sont langh das xiklyis, Ngos ngah loeuskyoh soeu lhyi nah xik pheh nhang kat. 3 Mhanhdyvp mas dvyuk kaiq nyeis dah thwe ka, Yhensain dah cho lhyi sont toh geh, Nyah chokhyoh lyis soq dan geh, ge. 4 Mhanhdyvp mas jeisnyhop dyei soeu Yohan thuq los las yaunos khyuot dyei das xiklyis nhaiqlom thaiq las jeisnyhop kham geh ge taiq hoeuh nyeis. 5 Housoeh las Yuda mau gonh bang yahge Yerusalem mas bang dvnganh nyah jyank mas e lha, nyamoq dah yaunos lyis rhen lha, Yodan lvng mas nyah loq yah jeisnyhop dyei zis tsain xauh. 6 Yohan ka gola-u mauh dyi wuot, thyikdom mas shohyeis dyichih chih toh. Nyah wom gas janghgyik yahge mhanhdyvp mas dah dyoyhei nghuot. 7 Housoeh nyang taiq hoeuh zis gas, Ngah thoq lyis zes yombos soeu dvyuk ngah thang mha los das: ngos gas nyah thyvkoq twih lyis gop las phui das zis yangh ma mon. 8 Ngos gas namoq lyis jeis yah jeisnyhop dyei, nghuot laus eq nyang gas namoq lyis Gyingshang Dyos yah jeisnyhop dyei das, ge. 9 Hauh buisnyeis gyo lyis Yesu gas Galile mau, Nazaret masyah jweh los las, Yodan lvng, Yohan loq mas jeisnyhop kham. 10 Yesu jeis masyah toq los yah dvyih, maukhung phank los las, hauh Dyos nyah thoq mas khotjyauh teh gyoh los yvlyis nyang nyvng. 11 Housoeh maukhung mhayah thwe dvkoeuq los zis gas, Nvng gas ngos jyetdap dah ngah Lo nghuot, ngos nvng lyis nhaiqdoeus, ge. 12 Houjang Dyos gas nyang lyis mhanhdyvp pheh jyuonh kat. 13 Nyang gas mhanhdyvp mas nyeici nyeih Satan yah shiwu las yewus jens yah nyeis uhlyis loeuswons bang nyang lyis los phuqsoe. 14 Yohan thung khyoq zis xauh thang lhyi, Yesu gas Galile mau pheh loh las, Mangso dah Gausyis Dang lyis taiq kyoh zis gas, 15 Shishenh nyuk los goeus las Mangso dah munghdan ni los goeus. Namoq dah yaunos masyah tauh los las Gausyis Dang lyis lomsjingh geh, ge. 16 Yesu Galile thomh yvm chank yah suh loh lyis, oeng nhoh zo dah vmang vnoeuh aiq yuk Petru ge dah Simon yahge nyah vnoeuh Andre gas, thomh mas nyho yah oeng gaiq nyeis zis lyis nyvng. 17 Yesu nyah zomh lyis taiq, Ngah thang mha chank los geh, ngos nah zomh lyis dius nhoh nhang das, ge. 18 Nyamoq gas houjang yah nyamoq nyho tsain toh khoq las nyah thang mha chank loh. 19 Xik pheh dvthungh loh lho lhyi, gohtoeu vmang vnoeuh dvzomh Zebedi dah lotang Yaku yahge Yohan lyis nyvng. Nyamoq gas lhyik khau mha nyho pho nyeis. 20 Housoeh Yesu gas nyah zomh lyis nyvng yah dvyih nyah zomh lyis khi. Nyah zomh gas nyah zomh dah uwus Zebedi yahge uhkung jens lyis lhyik mas toh khoq las Yesu thang mha chank loh. 21 Yesu yahge nyah changlo jens gas Kaperna-um wus mas jweh loh. Yuda No Buisnyeis jweh lyis Yesu gas lyi jungs mas wvng las jyauh. 22 Nyang gas maussauh lhaih bang teh ma nghuot, vmingh bos soeu teh jyauh yvmvyah nyamoq gas nyang jyauh cho lhyi mauh. 23 Hauh uhlyis nyamoq dah lyi jungs khau mha yius wvng dah dius dvyuk nyetlos nyettant kaiq ngaus zis gas, 24 Nazaret phoq Yesu eh, nvng ngamoq yah cha sen lah? Nvng ngamoq lyis mhont das xiklyis los lhyeh? Ngos nvng hank nghuot zis seq; Nvng gas Mangso dah Gyingshang Soeu nghuot, ge. 25 Yesu nyang lyis nyho lha taiq zis gas, No aq, nyah jyank masyah thuq loh aq, ge. 26 Housoeh las yius gas, hauh soeu lhyi huonh nhang lho lha, yomkat kaiq las nyah jyank masyah thuq loh. 27 Nyamoq dvnganhmoq mauh las nyei goh zis gas, Haih zis cha nghuot au? Jyauh cho vsaiq nghuot lhyeh? Nyang vmingh dyei yvlyis yius eq tsain gyo dyei, ge. 28 Houjang yah Galile vyvm vwi mas bang dvnganhmoq gas dvkhauyah nyah cho tsain taiq hoeuh loh. 29 Nyamoq lyi jungs masyah thuq lyih thangjang nyamoq gas Yaku, Yohan yah dvgeh Simon yahge Andre yhen mha wvng loh. 30 Houmha Simon dah yuknyih gungs ngeh las nos lhain toh. Houjang nyamoq gas nyah cho Yesu lyis tsain taiq kyoh. 31 Yesu los las, nyang lyis loq masyah she toq lho lhyi, hau gungs ngeh las nos zis gis goeus las, nyang nyamoq lyis daih. 32 Nyenhthang buis wvng zoh lyis, nos bang, yius kuq bang dvnganh lyis nyah jyank mas tsain shwih lyih. 33 Dvwus gonh bang hauh khomhdwang mas lyih tsain huom toh. 34 Nyang gas nos bang, noslom vja ja bos bang dvnganh lyis gis los nhang. Yius jens lyis eq khat tyamp. Nyamoq gas nyang lyis seq yvmvyah nyang nyamoq lyis dang ma taiq nhang. 35 Nvpsangh nyoq ma nyvng shih lyis, nyang toq las mhanhdyvp pheh loh las shvmanh dung. 36 Hauh uhlyis Simon yahge nyang yah dvgeh nyeis bang gas, nyang lyis chank xo. 37 Nyang lyis nyamoq nyvng lyis taiq zis gas, Dvnganhmoq yah nvng lyis xo nyeis, ge. 38 Nyang nyamoq lyis taiq zis gas, Vyvm vwi mas dah wugungs mas tsain loh goh: khasoeh ge lyis ngos jweh los zis gas, hauh yvmas eq yoh taiq kyoh das xiklyis nghuot, ge. 39 Housoeh nyang gas Galile dvmau gonh loh las lyi jungs mas tsain taiq hoeuh las yius lyis eq khat thuq dyei. 40 Mvnggvng dap soeu dvyuk nyang lyis los dupaiq las dung zis gas, Nvng bauh nghuot lyis gas ngos lyis yoh thyauhlhyang los nhang, ge. 41 Nyang nhaiq yoeuh nyen yvmvyah nyah loq yhonh kat las nyang lyis tanh uhlyis yah taiq zis gas, Ngos mes, nvng thyauhlhyang los bas jungh, ge. 42 Houjang mvnggvng nos gis goeus las, nyang gas thyauhlhyang goeus. 43 Yesu gas nyang lyis zaih nhang lha lvnyap nhang kat. 44 Haih cho hank lyis eq vtaiq kyoh, nghuot laus eq nvnyang gungs phudyei soeu jyank mas loh chixoeuq aq, Moshe dah lyi yah dvyhangteh loh phudyei aq: khasoeh ge lyis, nyamoq xiklyis kanghjyoeng nghuot bas jungh, ge. 45 Nghuot laus eq nyang thuq loh las, hauh cho nyoshoq moq lyis taiq hoeuh loh. Housoeh yvmvyah nyang gas wugungs mas debangh ma yoh loh. Nyang gas mhanhdyvp mas nyeis lyis, khyiq khanghmuh mas bang nyah jyank mas los.
Mark 2
1 Dvkyoh lo nyangh thang lhyi, nyang gas Kaperna-um mas doms loh las nyah yhen mha nyeis zis lyis tsain xauhgyo. 2 Housoeh las dius dvnganhmoq zop huom yvmvyah joqyos eq ma bos lo. Khomhdwang mas jweh shoq tsain nyeis las nyang nyamoq lyis Dang taiq kyoh. 3 Housoeh gungsjen shei soeu dvyuk lyis dius nyei yuk yah nyah jyank mas dvng lyih. 4 Dius puk thoeu yvmvyah nyah jyank mas ma yoh tanh loh las, nyamoq gas nyang nyeis dah vtoeu mha yhenkhung dwang phank las, gungsjen shei soeu lhyi yhetyos eq cheq juons khyoq kat. 5 Yesu gas nyamoq dah lomsjingh zis lyis nyvng las, gungsjen shei soeu lhyi taiq zis gas, Lo eh, nah yaunos khyuot dyei goeus, ge. 6 Hauh yvmas maussauh lhaih bang dvyhamh tsung toh las, nyamoq ehnyet mas tsain nghamh zis gas, 7 Haih soeu ka chamus loeusmus soqzo dang taiq au lhyeh? Mangso kyingh ma nghuot lyis gas yaunos hank yoh khyuot dyei lah, ge. 8 Houjang yah Yesu gas nyamoq dah nhaiqlom khau mha nghamh zis lyis nyah dyos mas seq las, nyang nyamoq lyis taiq zis gas, Namoq ehnyet mas chamus housoeh tsain nghamh goh lah? 9 Gungsjen shei soeu lhyi, Nah yaunos khyuot dyei goeus, oen das zis yahge, Nah yhetyos toq yoeus las suh loh aq, oen zis kha khonh taiq lwis lah? 10 Cangsoeu Lo gas nyeisjvng mas yaunos yoh khyuot dyei dah vmingh yoh zis gas namoq seq bas jungh, ge. 11 Hauh gungsjen shei soeu lhyi taiq zis gas, Ngos nvng lyis taiq bah, toq aq, nah yhetyos yoeus las nah yhen pheh loh aq, ge. 12 Houjang nyang toq los las yhetyos yoeus chi lha, dvnganhmoq dah xikkhonh mas suh loh yvmvyah dvnganhmoq svsoh mauh las, Mangso lhyi chungh zis yah, Ngamoq heisoeh teh zis khanhamp eq ma nyvng ku, ge. 13 Nyang gas thomh yvm pheh doms thuq loh lyis, moqjens dvnganh nyah jyank mas los yvmvyah, nyang nyamoq lyis jyauh. 14 Nyang lai dyet loh lyis Alphe dah lo Lewi gas khoengh khywi dah joqyos mas tsung toh zis lyis nyvng las nyang lyis, Ngah thang mha chank los aq, ge taiq lyis nyang toq las nyah thang mha chank loh. 15 Hauh thang lhyi Yesu gas, Lewi yhen, womjus mas tsung toh lyis khoengh khywi bang yahge yaunos wons bang nyoshoq eq Yesu yahge nyah changlo jens yah dvgeh tsung toh: khasoeh ge lyis nyoshoq moq nyah thang mha chank yenh. 16 Nyang khoengh khywi bang yahge yaunos wons bang yah dvgeh wom zo nyeis zis lyis, maussauh lhaih bang yahge Pharishe moq nyvng lyis nyah changlo jens lyis taiq zis gas, Nyang khoengh khywi bang yahge yaunos wons bang yah dvgeh chamus zo shuk au lhyeh, ge. 17 Hauh zis xauhgyo las Yesu gas, Yanghzan bang mvcheih lastsiang ma chah, nos bang dvchah; ngos gas dan bang lyis khi das xiklyis lyih zis ma nghuot, yaunos wons bang xiklyis dvnghuot, ge. 18 Yohan dah changlo jens yahge Pharishe moq wom gyangh kyi. nyamoq lyih las nyang lyis taiq zis gas, Yohan dah changlo jens yahge Pharishe jens dah changlo jens gas womkyi lhyi, nah changlo jens chamus wom ma kyi goh lah, ge. 19 Yesu nyamoq lyis taiq zis gas, Phoengh hwank pwe mha bang Loloeu saiq yah dvgeh nyeis uhlyis nyamoq wom yoh kyi lah? Loloeu saiq yah dvgeh nyeis shih lyis nyamoq wom ma yoh kyi. 20 Nghuot laus eq loloeu saiq lyis nyamoq jyank masyah shwih loh buisnyeis jweh los das; hauh uhlyis nyamoq womkyi das. 21 Dyi tyang mha misseh saiq yah hank ma pho: housoeh pho lhyi ka, vsaiq chuq yah vcauh lyis lang yaq las, hou mhayah juiq zis zes lvm los. 22 Zvbiq jeis saiq lyis eq shohyeis thung cauh mas hank ma kat toh. Hauh zis kat nghuot lyis gas, zvbiq jeis saiq gas shohyeis thung lhyi zo phuk las zvbiq jeis shuon das, shohyeis thung eq monh das. Zvbiq jeis saiq gas shohyeis thung saiq mas kat chah, ge. 23 Hauh thang lhyi nyang gas Yuda No Buisnyeis lyis sunghso yos cho yah lai loh. Nyamoq loh nyeis lyis nyah changlo jens gas sunghso nham lhyi tsain shap. 24 Housoeh las Pharishe moq nyang lyis taiq zis gas, Yoeuh aq, Yuda No Buisnyeis lyis kuot das lyi ma bos zis lyis chamus kuot goh, ge. 25 Nyang nyamoq lyis taiq zis gas, Dawi nyang yahge nyah dyenschangh jens yuot shet las chah nyeis uhlyis cha kuot khoq zis lyis khayhoq eq ma nghap yoeuh ku goh lhyeh? 26 Phudyei Zainsmuh Abiatha dah zaih lyis Mangso dah yhen khau mha wvng las, phudyei bang mas lai las zo das lyi ma bos, chixoeuq toh dah ohlhyoq lyis zo las, nyang yah dvgeh bang lyis eq dyei, ge. 27 Nyang nyamoq lyis taiq zis gas, Yuda No Buisnyeis gas dius xiklyis kuot toh zis nghuot; dius gas Yuda No Buisnyeis xiklyis kuot toh zis ma nghuot. 28 Housoeh yvmvyah Cangsoeu Lo gas Yuda No Buisnyeis dah Yhensain nghuot, ge.
Mark 3
1 Nyang lyi jungs mas doms wvng loh lyis, houmha loq dvshot shei soeu dvyuk nyeis. 2 Nyamoq gas nyang lyis yoh kauq shoq, nyang Yuda No Buisnyeis lyis hauh soeu lhyi vgis los nhang dvluk, ge tsain zungh yoeuh nyeis. 3 Nyang gas hau loq shei soeu lhyi, Xikkhonh mas toq yap aq, ge. 4 Hou lho lha nyang nyamoq lyis taiq zis gas, Yuda No Buisnyeis lyis gis cho kuot das zis, lyi bos lah, ma gis cho kuot das zis, lyi bos lah? Kang kyoeu gis lah, sat gis lah, ge nyei. Nyamoq samlo nyeis. 5 nyamoq nhaiqlom than yvmvyah nyang nhaiqkuk las, nhaiq yo zoh lyis yah zui lhaink yoeuh las hauh soeu lhyi taiq zis gas, Nah loq yhuonh kat aq, ge. Nyang loq yhuonh kat lyis, nyah loq gis los. 6 Hauh uhlyis Pharishe moq thuq loh las, nyang lyis khasoeh yoh mhont das cho, houjang Herodia moq yah xamgoh nyeis. 7 Yesu gas nyah changlo jens yah dvgeh Galile Thomh pheh loh lyis, Yuda mau yahge Galile mau mas dah dius phung zainsmuh nyah thang mha chank los. 8 Hauh uhlyis Yerusalem mas bang, Idumea yahge Yodan lvng thyitvp mas bang, Taire yahge Sidon wuxom mas bang somci moqmuh gas nyang kuot dah muh zains lyis xauhgyo las nyah jyank mas los. 9 Moqjens yah nyang lyis ma zangh nyhenh das xiklyis, nyah nyhenshang lhyik dvkoeuq sont toh dyei das xiklyis nyang nyah changlo jens lyis taiq. 10 Khasoeh ge lyis, nyang gas dius nyoshoq moq lyis gis los nhang yvmvyah, noslom yoh ya yoh bang gas, nyang lyis xauh tanh das xiklyis duon nyhenh los. 11 Yius jens eq nyang lyis nyvng lho lhyi nyah xikkhonh mas gyuis las kaiq zis gas, Nvng gas Mangso dah Lo nghuot, ge. 12 Nyang lyis gohtoeu dius jens lyis ma seq nhang das xiklyis nyang nyamoq lyis than than taiq toh. 13 Tsai, nyang hau boms mas doq loh las, nyang khi yoeus mes bang lyis khi lhyi, nyamoq eq nyah jyank mas los. 14 Housoeh las nyang gas, dvci aiq yuk lyis khyen lha lvgyo jens ge nyhink las toeuq kat toh. Nyamoq gas nyang yah dvgeh nyeis das xiklyis eq, loeus taiq hoeuh das xiklyis eq, 15 yius yoh khat tyamp dah vmingh yoh das xiklyis eq nghuot. 16 Petru ge nyhink dyei dah Simon. 17 Maujau dah lo jens ge vjyuk bos, Boanage ge nyhink dyei, Zebedi dah lo jens Yaku yahge Yaku dah vnoeuh Yohan. 18 Andre, Philip, Bartholomeu, Mathe, Thoma, Alphe dah lo Yaku, Thade, vnyau lyis jyet soeu Simon yahge, 19 Nyang lyis phanhlyen das Yudas Iskarot moq nghuot. Hauh thang lhyi nyang yhen pheh loh. 20 Moqjens nyah jyank mas doms los yvmvyah nyamoq wom zo das shishenh yangh ma tsain yoh. 21 Nyah dyenschangh jens hauh zis lyis xauhgyo lyis, nyamoq gas, Nyang lyis nyhik das ge los. Khasoeh ge lyis dius jens gas Yesu koh goeus, tsain ge. 22 Yerusalem masyah gyoh los dah maussauh lhaih bang eq, Nyang mas Bezebu bos, yius zau dah yomsoq yah nyang yius lyis khat tyamp, tsain ge. 23 Housoeh las nyang nyamoq lyis khi yoeus las dangtoeuq yah taiq zis gas, Satan ka Satan lyis khasoeh yoh khat tyamp das lah? 24 Munghdan dvkoeuq mas nyang changh nyang gang lvn, zan goh nghuot lyis gas, yoh goeng joq das zis ma nghuot. 25 Dvyhen khau mha dius eq, nyang changh nyang gang lvn, dyoqgoh lyis, hauh yhen ka yoh goeng joq das zis ma nghuot. 26 Houyah dvyhangteh, Satan ka vsainnyang changh zan goh lyis gas, nyang yoh goeng toenk das zis ma nghuot, thank dyuk das. 27 Yombos soeu lhyi shih cangxeih ma twih lyis gas, nyah yhen khau mha wvng las nyah zisyos lyis hank eq ma yoh thyoq yoeus; nyang lyis twih thang lhyi nyah yhen dvyoh thyoq das. 28 Ngos namoq lyis jyoengh taiq bah, cangsoeu dius dah yaunos dvnganh zis yahge, nyamoq dah loeusmus soqzo dang vja ja lyis khyuot tyamp dyei das. 29 Nghuot laus eq, hau Gyingshang Dyos lyis loeusmus soqzo soeu hank laus eq yobos khyuot dyei zis khanhamp eq ma xauh, vcaiq vto yaunos dap soeu nghuot joq, ge. 30 Housoeh ge zis gas nyamoq yah nyang lyis, Yius kuq soeu ge taiq yvmvyah nghuot. 31 Nyah ungwes, nyah vwik jens gas nghe mha lyih yap las nyang lyis lui nhang kat. 32 Hauh uhlyis nyah vwi vyvm mas tsung toh dah dius jens nyang lyis taiq zis gas, Yoeuh aq, nah ungwes yahge nah vwik jens, nhamhmuh jens nghe mha yap las nvng lyis nyei nyeis, ge. 33 Nyang nyamoq lyis phuk taiq zis gas, Ngah ungwes yahge ngah vwik jens gas hank nghuot goh lah, ge. 34 Nyang nyah yvm lhaink yah tsung toh bang lyis yoeuh lho lha taiq zis gas, Yoeuh aq, ngah ungwes yahge ngah vwik jens. 35 Mangso dah ehnyet chank bang hank laus eq, ngah vwik, ngah nhamhmuh, ngah ungwes tsain nghuot, ge.
Mark 4
1 Tsai, hau thomh yvm mas nyang doms jyauh xi loh lyis, moqjens nyah jyank mas zain huom los las nyang gas thomh mas lhyik dvkoeuq vkhau mha loh wvng tsung toh: moqjens gas thomh yvm tung yos mas nyeis. 2 Hauh uhlyis dangtoeuq yah nyoshoq ja jyauh uhlyis nyang nyamoq lyis taiq zis gas: 3 Gyo yoeus geh. Jyo khyoq soeu ka jyo khyoq das ge thuq loh. 4 Sanh kat lyis dvkhamh gas chokhyoh mas gyoh las, hauh yvlyis nghoq jens yah lyih kui zo tyamp. 5 Gohtoeu dvkhamh gas tsoh ma thoeu dah lukjvp yos mas gyoh; tsoh ma thoeu yvmvyah dvdvm kyingh lyis yuk thuq los. 6 Nghuot laus eq vnyet ma yoh chent yvmvyah buis tso los lyis lhap nhe lha nyhauh tyamp. 7 Gohtoeu ka zoeu gyomh mas gyoh loh, zoeu zains yuk kuh los las hauh yvlyis huop tyamp yvmvyah vshih ma yoh shih. 8 Gohtoeu ka nyeisjvng gis yvmas gyoh las, yuk kuh bvng lainh zis yah vshih shih los las, somhci, khyukci, dvxo huon je los, ge. 9 Nyang nyamoq lyis taiq zis gas, Gyo yoeus das no dap soeu ka xauhgyo bas jungh, ge. 10 Hauh thang lhyi nyang kyingh nyeis lyis, nyang yah dvgeh nghuot dah changlo dvci aiq yuk moq gas, hauh dangtoeuq cho nyang lyis nyei. 11 Nyang nyamoq lyis taiq zis gas, Mangso munghdan dah nghop toh cho ka namoq lyis seq nhang goeus. Nghuot laus eq nghe pheh bang lyis gas dvnganh zis dangtoeuq yah dvchixoeuq. 12 nyamoq yoeuh laus eq ma nyvng, xauhgyo laus eq ma seqgyo. Housoeh ma nghuot lyis gas nyamoq Mangso jyank tauh los las yobos khyuot dyei zis xauh das. 13 Nyang nyamoq lyis taiq zis gas, Haih dangtoeuq ma seqgyo goh lhyeh? Housoeh lyis gas dangtoeuq dvnganh yvlyis khasoeh seqgyo yoeus goh das lah? 14 Jyo khyoq soeu ka hauh dang lyis khyoq goeus. 15 Cho mas gyoh zis gas, hauh dang lyis sanh yah dvyih nyamoq xauhgyo zis lyis Satan lvnyap los las, nyamoq nhaiqlom mas sanh toh dah dang lyis yoeus tyamp zis nghuot. 16 Houyah dvyhangteh, hauh lukjvp yos mas sanh khyoq toh zis gas, hauh dang lyis xauhgyo yah dvyih gausyis zis yah lvnyap lhom yoeus bang nghuot. 17 Nghuot laus eq nyamoq mas vnyet ma chent joq yvmvyah, dvyoq dvyoh kham. Hauh thang lhyi hauh dang gvng mas, shanghsenh zis yahge shoeuhshih zis xauh los yah dvyih nyamoq lvnyap nungsdoms loh zis lyis ge. 18 Zoeu gyomh mas sanh kat toh goeu gas, hauh dang lyis xauhgyo laus eq, 19 Hauh maunyeis dah chiqjyen, zisyos mhuih jyomh cho yahge, nyoqnoq obos cho wvng los zis yah hauh dang lyis huop las vshih ma yoh shih bang nghuot. 20 Tsai, nyeisjvng gis yvmas sanh toh bang gas, hauh dang lyis xauhgyo zis yah lhom yoeus las vshih shih las somhci, khyukci, dvxo huon jebais los bang nghuot, ge. 21 Nyang nyamoq lyis taiq zis gas, Nyibung lyis tuonh las dang theh mas, jungjeis mas tuonh das ge gyangh yoeus los lhyeh? Nyibung gus mas kih das ge dvgyangh yoeus los ma nghuot lhyeh? 22 Khasoeh ge lyis, nghop shung toh yvlyis dede Chixoeuq das. Nghop toh zis cha laus eq phank xoeuq das. 23 Gyo yoeus das no dap soeu ka xauhgyo bas jungh, ge. 24 Nyang nyamoq lyis taiq zis gas, Namoq cha xauhgyo yvlyis zaih geh: Namoq laiq dyei pan mhayah namoq lyis doms laiq dyei das: hauh thoq lyis lung dyei shih das. 25 Khasoeh ge lyis, yoh bang lyis lung dyei das; ma yoh bang jyank masyah gas nyamoq yoh joq zis yangh yoeus tyamp dyei das. 26 Tsai, nyang taiq zis gas, Mangso munghdan gas, nyeisjvng mas jyo sanh soeu teh nghuot. 27 Sanh toh las, nyang nyeih nyenh yhet, toq, kuot las nyau khasoeh yuk kuh los zis eq ma seq. 28 Nyeisjvng gas nyang pheh yah vshih shih los nhang lha, cangxeih lyis vnyuk, thang lhyi vnham, hauh thang lhyi vshih dap los nhang. 29 Vshih nyhink goeus ya jyo yhomh nyos jweh las, houjang hau banlyenh yah yet yoeus, ge. 30 Nyang doms taiq zis gas, Mangso munghdan cho lhyi cha yah yoh toeuq das lah? Dangtoeuq cha yah byi das lah? 31 Hauh zis gas anghwvng shih chvp teh nghuot joq. Nyeisjvng mas sanh khyoq lyis nyeisjvng thoq dah vshih dvnganh mas zes ngis laus eq, 32 Sanh kat thang lhyi yuk los las, anghnyaus phoqywi dvnganh thoq lyis kuh thank las, vko kuh thya los yvmvyah, mau dang nghoq jens hauh buisshen mha sot yoh sot, ge. 33 Housoeh dangtoeuq nyoshoq yah hauh dang cho nyamoq seqgyo nyhoq nyang nyamoq lyis taiq kyoh. 34 Dangtoeuq ma bos bos, nyang nyamoq lyis cha eq ma taiq kyoh. Nghuot laus eq nyamoq nyang kyingh nyeis lyis, nyah changlo jens lyis dang dvnganh dah vjyuk phant kyoh. 35 Hauh buisnyeis nyenhthang jweh lyis, nyang nyamoq lyis taiq zis gas, Yang thyitvp pheh tsain goeu e goh, ge. 36 Nyamoq gas moqjens lyis toh khoq las Yesu tsung toh goeus dah lhyik khau mha wvng las nyang lyis shwih loh. Nyang yah dvgeh gohtoeu lhyik eq tsain bos shih. 37 Hauh uhlyis lyeismuh jyang toq los las, lhyik lyis jeisphauq bat yvmvyah hauh lhyik mas jeis dyingh los nyeis. 38 Nghuot laus eq nyang gas lhyik thang mha uhkhoeuq khoeuq las yhet joq: hauh uhlyis nyamoq gas, nyang lyis nhauh las taiq zis gas, Svra eh, ngamoq dyuk tyamp das zis lyis nvng ma bos chiq lhyeh, ge. 39 Nyang toq las lyeis lyis nyho lha, thomh lyis eq, Tsoeklo sam loh aq, ge. Housoeh las lyeis gas tam loh las sam goeus. 40 Nyang nyamoq lyis taiq zis gas, Namoq chamus tsain gyuk goh? Lomsjingh zis ma bos goh lah, ge. 41 Nyamoq svsoh mauh las, dvyuk yah dvyuk taiq goh zis gas, Haih soeu ka hank nghuot lah? Hau lyeis yahge thomh yangh nyah domsyos gyo, ge.
Mark 5
1 Gvshih nyamoq gas hauh thomh thyitvp, Gerasa mau mas jweh loh. 2 Nyang lhyik masyah thuq yah dvyih, yius kuq dah vbusbih dvyuk lop khyam mhayah thuq los las nyang yah xauhgoh. 3 Hauh soeu dah joqyos gas, lopkhyam nghuot las, nyang lyis hank eq ma yoh twih, shamjvng yah yangh ma yoh twih toh. 4 Khasoeh ge lyis nyang lyis kyomh yahge shamjvng yah nyoshoq lhain twih toh laus eq, nyang shamjvng lyis vdoeus doeus lang phaiq thyet tyamp las, nyang lyis yoh mhiq yoeus ko yom hank eq ma bos. 5 Nyeih nyenh vjangh yah hauh lopkhyam yahge boms mas nyeis las, kaiq zis yah nyang gungs nyang lukgoq mas vkhyamh khyamh lhyamh tyamp. 6 Yesu lyis we masyah nyvng kat lyis, nyang wuih loh las, nyang lyis dupaiq. 7 Nyang yomkat kaiq las taiq zis gas, Nyhang thank Mangso dah Lo Yesu eh, ngos nvng yah cha sen lah? Nvng ngos lyis ma shoeuhshih das xiklyis ngos nvng lyis Mangso nyings yah dung, ge. 8 Khasoeh ge lyis, nyang gas yius lyis, Yius nvng eh, haih soeu jyank masyah thuq loh aq, ge yvmvyah nghuot. 9 Yesu gas, Nah nyings cha nghuot, ge nyang lyis nyei. Nyang phuk taiq zis gas, Ngah nyings Nyoshoq nghuot: khasoeh ge lyis, ngamoq nyoshoq nghuot, ge. 10 Housoeh hauh joqyos masyah nyamoq lyis ma pont tyamp bas jungh, ge nyang lyis dung. 11 Gvshih hauh bauslhyoq mas wuq dvjens buot zo nyeis. 12 Housoeh las yius jens gas, Ngamoq lyis hauh wuq jens mas jenh wvng nhang aq, ge nyang lyis dung. 13 Nyang eq gyo las yius jens gas thuq las wuq jens mas wvng goeus ya, wuq jens gas hauh gammhung mhayah tyauq gyoh loh las thomh mas tsain ciang shei. Hauh wuq jens gas aiq khyoengh ko nghuot. 14 Wuq yoeuh bang gas, phang wuih loh las, hauh mau yahge wus mas, hauh cho tsain taiq kyoh lho lhyi, nyamoq cha mus loh zis lyis e tsain yoeuh. 15 Nyamoq Yesu jyank mas jweh lyis, yius nyoshoq kuq soeu ka, dyimis wuot las cha ma chah soeu teh dah ehnyet yah tsung toh yvlyis nyamoq nyvng yvmvyah gyuk. 16 Hauh cho nyvng bang eq, hauh yius kuq soeu yahge wuq jens mas khasoeh bweh zis lyis, nyamoq lyis tsain lhom taiq kyoh. 17 Housoeh las nyamoq gas, nyamoq dah wuxom masyah thuq loh das nyhenshang nyang lyis chomp sang. 18 Nyang lhyik mas wvng lyis, yius kuq soeu ka Yesu lyis, nyang yah dvgeh nyeis das xiklyis dung. 19 Yesu gas ma gyo, Nah yhen mha bang yahge nah dyenschangh jens jyank mas doms loh las hauh Yhensain nah xiklyis kha iq kuot dyei zis yahge, kha iq nhaiqnyen goeus zis lyis loh taiq kyoh aq, ge nyang lyis taiq kat. 20 Housoeh las, nyang thuq loh las Yesu nyah xiklyis kha iq kuot dyei yvlyis Dekapoli mau mas taiq hoeuh loh goeus las dvnganhmoq mauh. 21 Yesu gas lhyik yah thyitvp pheh doms goeu loh lyis, moqjens nyah jyank mas zain los. Nyang gas thomh yvm mas nyeis. 22 Yoeuh aq, lyi jungs uhjyung jens mas Yairu ge soeu jweh los las, nyang lyis nyvng lyis, nyah khyeiyang mas gyuis las, 23 Nyang lyis khyoeuq zis gas, Ngah lonyi lo shei bah ge loh goeus, nyang dwis nyeis bas jungh, nvng los las nyah thoq mas loq kih zis yah gis los nhang aq, ge. 24 Housoeh las nyang gas nyang yah dvgeh loh. Moqjens eq nyah thang mha chank yenh las, nyamoq gas nyang lyis zangh duon nyhenh. 25 Dvci aiq zvn suih shuon lha nos dah vmesbih dvyuk gas, 26 Lastsiang nyoshoq dah loq mas nyang yoh goeu dvnganh dye yhung laus eq cha eq ma gis, dvzes xungh xent los. 27 Nyang Yesu cho xauhgyo lyis, hauh dius puk mas loh las, nyah nungsthank dyithang mha tanh. 28 Khasoeh ge lyis nyang gas, Nyah dyimis lyis khvlangh ngos xauh tanh ya ngos gis los das, ge. 29 Hauh uhlyis nyang suih shuon zis houjang doms tyamp las, nyah noslom gis los goeus zis lyis nyang sohseq. 30 Yesu gas nyang masyah yomsoq thuq loh zis, houjang nyah ehnyet mas soh yvmvyah, dius puk pheh lhain los uhjyangh, Ngah dyimis lyis hank tanh, ge taiq lho lhyi, 31 Nyah changlo jens nyang lyis taiq zis gas, Moqjens nvng lyis duon nyhenh los zis lyis nyvng las, Ngos lyis hank tanh, ge shih lhyeh, ge. 32 Nyang gas heisoeh hank kuot yvlyis nyvng das xiklyis zuilhaink lhain yoeuh nyeis. 33 Hauh vmesbih gas, nyang mas bweh dah cho lhyi seq yvmvyah, gyuk nvn zoh lyis yah los las nyah xikkhonh mas gyuis gyoh uhjyangh jyoengh nghuot cho dvnganh taiq kyoh. 34 Nyang gas, Ngah lonyi eh, nah lomsjingh zis gas nvng lyis gis los nhang goeus. Nyenstap zis yah loh aq, nah noslom gis los bas jungh, ge nyang lyis taiq. 35 Nyang taiq nyeis shih lyis, lyi jungs uhjyung dah yhen mha bang jweh los las, Nah lonyi shei goeus: hau svra lyis chamus thauqkhyi nyeis lo, ge. 36 Nghuot laus eq Yesu nyamoq dang lyis ma gyo, lyi jungs uhjyung lhyi taiq zis gas, Vchiq, loms kyingh dvloms aq, ge. 37 Yesu gas Petru, Yaku yahge Yaku dah vnoeuh Yohan mas lai las, gohyuk hank lyis eq nyah thang mha ma chank nhang. 38 Gvshih hau lyi jungs uhjyung dah yhen mha jweh lyis, dius wuhtoeng ge ngaus zis yahge shei uhngauh zis lyis nyang nyvng. 39 Nyang yhen mha wvng loh las, nyamoq lyis taiq zis gas, Namoq chamus wuhtoeng ge ngausdyeis ngausnhvp mus nyeis goh lah? Loshang ka shei zis ma nghuot, dvyhet joq, ge. 40 Nyamoq gas nyang lyis jwangh. Nghuot laus eq nyang gas, dvnganh lyis nghe pheh dye thuq loh nhang lha, loshang dah ungwes uwus yahge nyang yah dvgeh nghuot bang lyis shwih lho lha, hau loshang lhain toh yvmas wvng loh. 41 Hauh uhlyis nyang gas, hau nyelo dah loq lyis zwi toh las, Nyelo eh, toq aq, ge. 42 Houjang hauh nyelo gas toq las suh loh. Nyah nyenhkyi ka dvci aiq zvn nghuot. Housoeh nyamoq svsoh mauh lhung thungh goeus. 43 Hauh muh dah cho hank eq ma seq bas jungh, nyang nyamoq lyis khyangh gvgis com toh las, nyelo lyis zonoms dyei das zis tying toh.
Mark 6
1 Yesu hou mhayah thuq las, nyah wus pheh loh. Nyah changlo jens eq nyah thang mha chank yenh. 2 Yuda No Buisnyeis jweh lyis, lyi jungs mas nyang jyauh zoh loh. Nyah dang xauhgyo bang nyoshoq gyo mauh las taiq zis gas, Haih dius yuk heinyhoq zis khalhye yah yoh au lhyeh? Nyang lyis dyei toh joeui cha nghuot au? Nyah loq yah yomzains muh kuot nyeis nyvng! 3 Nyang gas hau soehfuh ma nghuot lhyeh? Mari dah lo, Yaku, Yosep, Yuda yahge Simon yahge Yuda moq dah vmang eq nyang nghuot ma nghuot lhyeh? Nyah nhamhmuh jens eq heimha yang yah dvgeh nyeis ma nghuot lhyeh, ge. Nyamoq gas nyang lyis ehnyet lainszo gus bweh. 4 Nghuot laus eq Yesu nyamoq lyis taiq zis gas, Lvpe ka, vsainnyang mau, buisnoms yahge yhen mhayah lai las nyoqnho ngelang ma yoh zis ma bos, ge. 5 Nos bang dvyhamh thoq mas loq kih dyei las nyamoq lyis gis los nhang thoq lyis lai las, nyang hauh yvmas gohtoeu chah yomsoq zains muhzoh eq ma yoh kuot. 6 Nyamoq dah ma lomsjingh ehnyet gvng mas, nyang mauh nyeis. Hauh thang lhyi vyvm vwi mas dah wukhau mha nyang loh jyauh. 7 Nyang hau changlo dvci aiq yuk lyis khi yoeus las, dvzomh dvzomh lyis nhang kat las, yius lyis yoh ung das toeuh dyei. 8 Lhamloq masyah gohtoeu gyung cho xiklyis ohlhyoq eq, bvtmuh eq, dyilhunk mas ngwis eq ma chi das xiklyis jyauh kat. 9 Nghuot laus eq thyvkoq koq las, thoq dyi eq aiq dung vwuot loh goh. 10 Hauh thoq lyis, namoq kha yhen mha nghuot laus eq wvng goeus ya, hauh joqyos masyah thuq loh shishenh jweh shoq houmha nyeis geh. 11 Hank laus eq namoq lyis ma lhom yoeus las namoq dang ma gyo yoeus lyis gas, hou mhayah thuq loh uhjyangh nyamoq xikkhonh mas kanghjyoeng duot das xiklyis, namoq khyeiwu mas dap dah phvlhau lhyi ko khyoq toh khoq geh, ge kat. 12 Housoeh nyamoq thuq loh las, dius nhaiqlom thaiq das cho tsain taiq hoeuh. 13 Nyamoq yius nyoshoq lyis eq khat tyamp zis yahge, nos bang nyoshoq lyis coeu juot dyei las lhoq gis dyei. 14 Nyah dah nyings hoeuh zis lyis hwankti Herod xauhgyo. Dvyhamh taiq lyis Jeisnyhop dyei soeu Yohan gas, shei masyah dwis toq kat zis xauh goeus; housoeh las hauh muh yoh kuot, ge. 15 Gohyhamh bang gas, Nyang gas Eliya nghuot; gohyhamh bang gas, Gohlhain dah lvpe jens mas dah lvpe dvyuk nghuot, ge. 16 Nghuot laus eq Herod hauh zis xauhgyo lyis, Ngos uhloms thyet goeus dah Yohan ka shei masyah dwis toq los goeus, ge. 17 Khasoeh ge lyis, Herod gas nyah vnoeuh Philip dah yhensain nyhiq Herodia dah gvng mas, Yohan lyis nyhik nhang lha thung mha lhunk toh. Herod gas Herodia lyis nyihwank yoeus goeus yvmvyah, 18 Yohan gas Herod lyis, Nah vnoeuh dah yhensain nyhiq lyis yoeus zis gas lyi lhyweq cho nghuot, ge taiq. 19 Herodia gas Yohan lyis nhaiqnos las, nyang lyis sat mes, nghuot laus eq nyang lyis ma yoh sat. 20 Khasoeh ge lyis Yohan ka dan, gyingshang soeu eq nghuot yvlyis Herod seq yvmvyah, nyang lyis gyuk woms zis yah dvgeh gomh nyeis. Nyah dang xauhgyo khanghmuh nyah ehnyet mas zangh. Nghuot laus eq, nyah dang lyis gausyis zis yah gyo yoeus nyeis. 21 Shishenh doeus, Herod dah khoeu buisnyeis lyis, nyang gas nyah loeuzomh jens, jeszau jens yahge Galile mau mas dah mungh zau jens lyis nyenhcon daih nyeis lyis, 22 houmha Herodia dah lonyi wvng las goh xoeuq zis yah Herod yahge nyang yah dvgeh tsung toh bang lyis nhaiqtap nhang. Housoeh las hwankti ka, hau lonyi lo lyis, Nvng cha o zis sang aq, ngos nvng lyis dyei das, ge taiq. 23 Hauh thoq lyis, nvng ngos lyis sang ya sang zis ngah munghdan dvgohyih jweh shoq ngos nvng lyis dyei das, ge nyang lyis maukhi toh. 24 Hauh uhlyis nyang thuq loh las, nyah ungwes lyis, Ngos cha sang das lah, ge nyei. Nyah ungwes nyang lyis taiq zis gas, Jeisnyhop dyei soeu Yohan dah uhloms lyis sang aq, ge. 25 Houjang nyang hwankti jyank mas lvnyap wvng sang zis gas, Nvng ngos lyis gvshih nyang jeisnyhop Yohan dah uhloms lyis bvn masyah kat los dyei das zis ngos o, ge. 26 Hwankti ka svsoh nhaiqkuk laus eq, maukhi toh dang yahge nyah boenghwus jens gvng mas, nyang lyis ma womh he lo. 27 Houjang hwankti ka zungh dah jeslo dvyuk nhang lha Yohan dah uhloms lyis e yoeus das zis vmingh dyei kat lyis, nyang e lha thung mha Yohan dah uhloms lyis thyet goeus. 28 Hauh uhloms lyis bvn masyah yoeus los las hauh lonyi lo lyis dyei. Hauh lonyi lo eq nyah ungwes lyis dyei. 29 Nyah changlo jens hauh zis xauhgyo lyis, nyamoq e lha nyah mvng lyis yoeus las lopkhyung mha kat toh. 30 Hauh thang lhyi lvgyo jens gas Yesu jyank mas zain zop las, nyamoq kuot goeus dah cho dvnganh, jyauh cho dvnganh nyang lyis tsain taiq kyoh. 31 Housoeh las nyang nyamoq lyis taiq zis gas, sam joqyos mas namoq nyang dvdvm no yoeus geh: khasoeh ge lyis e los kuot bang nyo las, nyamoq gas wom zo das shishenh yangh ma yoh bos, ge. 32 Housoeh las nyamoq nyang kyingh lhyik yah sam joqyos pheh jhank loh. 33 Nghuot laus eq dius jens gas nyamoq thuq loh zis lyis nyvng. Nyoshoq moq eq nyamoq lyis seq las wus khanghmuh masyah khyei cho lvnyap loh las nyamoq xik mas wuih jweh loh. 34 Housoeh Yesu lhyik masyah thuq loh lyis moqjens lyis nyvng kat. Nyamoq gas yoeuh soeu ma bos dah yvng jens yah doeusgoh yvmvyah, nyang nyamoq lyis nhaiq yoeuh nyen. Housoeh nyang nyamoq lyis nyoshoq jyauh xi. 35 Nyenhthang lhyi nyah changlo jens nyah jyank mas los taiq zis gas, Haih zis gas mhanhdyvp nghuot, shishenh eq lai loh goeus. 36 Housoeh las moqjens lyis vyvm vwi wukhau mha zonoms loh wis bas jungh, nyamoq lyis nhang kat aq, ge. 37 Nyang nyamoq lyis taiq zis gas, Nyamoq lyis namoq zonoms dyei geh, ge. Nyamoq taiq zis gas, Ngamoq ngwis kyvp aiq xo yah ohlhyoq loh wis tsoh das lah, ge. 38 Nyang nyamoq lyis doms taiq zis gas, Namoq ohlhyoq khanyhoq yoh goh lah, e xo yoeuh geh, ge. Nyamoq seq lho lhyi, Ohlhyoq oeng koeuq yahge oengdoq aiq doeu dvnghuot, ge. 39 Housoeh las dvnganhmoq gas, hauh mhanh nyaus pa mha nyang huom nyang tsain tsung bas jungh, ge nyang vmingh dyei. 40 Nyamoq gas dvxo xo, oengci ci mulas nyang jens nyang tsung toh. 41 Nyang hau ohlhyoq oeng koeuq yahge oengdoq aiq doeu yoeus chi lha, maukhung mha nghank yoeuh las shvmanh dung thang lhyi, ohlhyoq lyis khyiq las dius jens lyis gvm das nyhenshang nyah changlo jens lyis dyei. Hau oengdoq aiq doeu eq dvnganhmoq lyis gvm dyei. 42 Nyamoq dvnganhmoq zo jo. 43 Nyet dah ohlhyoq yahge oengdoq nyamoq kui tsainh lyis dvci aiq dang muis nghuot. 44 Ohlhyoq zo bang yuk gis goeu oeng khyoengh nghuot. 45 Nyang dius jens lyis pont nyeis uhlyis, houjang nyah changlo jens gas lhyik mas wvng las thyitvp Betsaida pheh loh das nyhenshang nhang kat. 46 Nyamoq lyis dye pont kat lho lhyi, nyang gas shvmanh dung das xiklyis boms pheh doq loh. 47 Nyenhthang jweh lyis, hauh lhyik gas thomh mas nghuot joq las, nyang kyingh tungyos mas nyeis khoq. 48 Nyoqnyvng zoh lyis nyang gas jeis thoq cho suh las lhyik lyis lai khoq das ge cvvq. Hauh uhlyis lyeis uh doeus las nyamoq lhyik zes yau nyeis yvlyis nyang nyvng. 49 Nghuot laus eq nyamoq gas nyang jeis thoq mas suh loh zis nyvng lyis sidyos nghuot soh bos ge nghamh las tsain kaiq. 50 Khasoeh ge lyis, dvnganhmoq nyang lyis nyvng las gyuk dvn. Houjang nyang nyamoq lyis taiq zis gas, Yomhont geh, ngos dvnghuot, ma gyuk noh, ge. 51 Nyang gas nyamoq nyeis dah lhyik khau mha wvng goeus ya, lyeis eq tam loh yvmvyah nyamoq ma thoq taiq lo shoq mauh. 52 Nyamoq dah nhaiqlom than zis gas, ohlhyoq yah sen dah yomsoq muh lyis nyamoq ma seqgyo yvmvyah nghuot. 53 Nyamoq thyitvp pheh dap loh lyis Genesaret mau mas jweh loh las lhyik lyis twih toh. 54 nyamoq lhyik masyah thuq loh yah dvyih dius jens gas nyang lyis seq las, 55 hauh wuxom gonh tsain wuih las nyamoq, nyang kha thaq nyeis ge zis xauhgyo yvmas, nos bang lyis thyangh nyhoeuh masyah dvng e. 56 Hauh thoq lyis wukhau, wugungs, mhanhdyvp wukhau, kaih mas eq nyang wvng loh lyis noslom vja ja zis yah nos bang gas, houmha shwih toh yvmvyah, nyah dyithang lhyi khvlangh xauh tanh das xiklyis nyang lyis dung. Nyang lyis xauh tanh bang dvnganh gis los.
Mark 7
1 Housoeh Pharishe moq yahge Yerusalem masyah los dah maussauh lhaih bang dvyhamh nyah jyank mas zop los. 2 Housoeh changlo jens dvyhamh loq ma cheih, ma lhoq ma shang zis yah ohlhyoq zo yvlyis nyamoq nyvng. 3 Khasoeh ge lyis Pharishe yahge Yuda jens dvnganh gas, nyamoq logis jens thungh chank las, loq ma cheih lyis ohlhyoq ma zo. 4 Kaih masyah los lyis eq lyi yah dvyhangteh nyamoq gungs ma cheih lyis gas ma zo. Hauh thoq lyis kom, auh, thunk khuq lyis cheih zis yahge gohtoeu eq nyamoq chank zis bos shih. 5 Housoeh las Pharishe yahge maussauh lhaih bang nyang lyis nyei zis gas, Nah changlo jens gas chamus logis jens dah thungh lyis ma chank, loq ma cheih wom zo goh lah, ge. 6 Nyang nyamoq lyis taiq zis gas, Gis guons kuot bang eh, namoq yah sen lha Esaia pe khoq zis lyis lhaih toh zis gas, Haih dius jens dah nhuot yah ngos lyis phauh nyang laus eq, Nyamoq dah nhaiqlom gas ngos yah we goh joq. 7 Dius dah tyingtoh dang lyis kyingh vgungs toh las jyauh chah yhangteh jyauh nyeis yvmvyah, nyamoq ngos lyis paiq zis gas vkom dvnghuot, ge. 8 Namoq gas Mangso dah tyingtoh dang lyis nungsyos toh las, khuq auh cheih yhangteh dius dah thungh lyis kyingh tsain chank nyeis. 9 Housoeh yvmvyah nyang nyamoq lyis taiq zis gas, Namoq dah thungh chank das xiklyis Mangso dah tyingtoh dang lyis gas peq toh nyvng! 10 Moshe taiq zis gas, Ungwes uwus lyis phauh nyang aq, ungwes uwus lyis ma gis zis taiq soeu ka shei nyang shei bas jungh, ge. 11 Nghuot laus eq namoq taiq zis gas, Dius dvyuk nyah ungwes uwus lyis, Ngah jyank masyah nvng xauh yoeus das vyhang ka, phudyei jyungshuk kuot goeus ya cha ma chah lo ge, 12 Nyah ungwes uwus lyis pangh das nyhenshang namoq tomp toh. 13 Housoeh namoq jyauh dah thungh gvng mas, Mangso dah dang lyis tsain peq toh. Housoeh teh zis namoq nyoshoq kuot, ge. 14 Housoeh nyang moqjens lyis doms khi lha taiq zis gas, Namoq dvnganhmoq ngah dang gyo yoeus las seqgyo geh. 15 Nghe mhayah dius dah vkhau mha wvng los dah vyhang ka, nyang lyis vwot v-oeu yoh bweh nhang zis ma nghuot. Dius dah vkhau mhayah thuq los zis gas vwot v-oeu bweh nhang. 16 Gyo yoeus das no dap soeu ka xauhgyo bas jungh, ge. 17 Moqjens masyah yvpkhau mha wvng loh thang lhyi, nyah changlo jens gas hauh dangtoeuq lyis doms nyei. 18 Housoeh las nyang nyamoq lyis taiq zis gas, Nghe mhayah dius dah vkhau mha wvng los zis cha laus eq dius lyis vwot v-oeu kuot zis ma nghuot. Namoq eq seq cho ma bos. 19 Khasoeh ge lyis, zonoms gas nhaiqlom khau mha wvng loh zis ma nghuot, womdau khau mha wvng loh thang lhyi nghe pheh thuq loh ma nghuot lhyeh? Housoeh nyang gas zonoms dvnganh gas lhoqshang ge taiq hoeuh. 20 Dius jyank masyah thuq los zis gas dius lyis vwot v-oeu kuot. 21 Khasoeh ge lyis dius dah ehnyet khau mhayah ma gis zis nghamh thuq los zis gas, nyi shuot lvng shuot, yauxi, dius sat, 22 khauh, nyoqnoq, ung lhung, chuq, nyoqjvng ma nyaus wotwu, noh, loeusmus soqzo, khwank zis yahge vkoh vbang zis nghuot. 23 Hai ma gis zis dvnganh gas vkhau mhayah thuq los las dius lyis vwot v-oeu bweh nhang, ge. 24 Nyang hou mhayah toq loh las Taire mau mas jweh loh. Nyang yhen khau mha wvng loh zis lyis hank lyis eq ma seq nhang mes laus eq nyang ma yoh tamh. 25 Yius kuq dah nyelo yoh dah vmesbih dvyuk gas, nyah cho xauhgyo yvmvyah, nyang houjang nyah khyeiyang mas lyih gyuis las, 26 Nyah lonyi jyank mas dah yius khat tyamp dyei das xiklyis dung nyeis. Hauh vmesbih gas Heleni dius Sirophoni vnyau nghuot. 27 Nghuot laus eq Yesu hauh vmesbih lyis taiq zis gas, Loshang jens shih cangxeih zo jo bas jungh: khasoeh ge lyis loshang jens dah zonoms lyis yoeus las lvkhuih jens lyis doeuh dyei zis gas ma doeus, ge. 28 Hauh vmesbih nyang lyis phuk taiq zis gas, Nghuot goeus Yhensain eh, kihgus jeis mas dah lvkhuih eq loshang jens dah zopop kui zo, ge. 29 Nyang hauh vmesbih lyis taiq zis gas, Nvng heisoeh taiq gvng mas, Loh aq, yius gas nah lonyi jyank masyah thuq loh goeus, ge. 30 Hou mhayah nyang yhen mha doms jweh loh lyis, nyah lonyi lo yius ma bos lo, yhetyos mas lhain toh zis lyis nyvng. 31 Taire wuxom mhayah thuq loh lyis Sidon masyah lai dyet loh las Dekapoli wuxom cho lai loh lyis Galile thomh mas jweh loh. 32 Houmha nyamoq gas nojet las o twih soeu lhyi nyah jyank mas tsain shwih lyih las, nyah thoq mas loq kih dyei das xiklyis tsain dung. 33 Moqjens masyah nyang lyis shwih thuq loh las, nyah nokhyung khau mha Yesu dah loq nyhauh jauh kat dyei zis yahge svkanh dyeh las nyah lhyo lhyi eq tanh dyei. 34 Nyang maukhung mha nghank yoeuh zis yah, soqmuh nyhank las nyang lyis Ephatha, ge taiq. Hauh zis gas, Bangh los aq, ge zis nghuot. 35 Houjang nyah no bangh los, lhyo twih zis eq buis loh las, nyang khyangh khyangh yoh taiq. 36 Hauh cho hank lyis eq ma taiq kyoh bas jungh, ge nyang nyamoq lyis khyangh com kat laus eq, zes com kat zes taiq kyoh loh. 37 Nyamoq svsoh mauh zis yah, Nojet bang lyis xauhgyo los nhang, dang ma yoh jis bang lyis dang yoh jis los nhang lha, dvnganh zis lyis gis shoq yoh kuot dyei, ge tsain taiq.
Mark 8
1 Hauh buisnyeis gyo lyis moqjens zain huom nyeis las zonoms cha eq ma yoh las, Yesu gas nyah changlo jens lyis khi lha taiq zis gas, 2 Ngos haih moqjens lyis nhaiqnyen: khasoeh ge lyis, nyamoq ngos yah nyeis zis gvshih somh nyeih nyangh goeus, nyamoq zo das zis cha eq ma yoh. 3 Ngos nyamoq lyis yhen pheh wom yuot zis yah pont kat lyis, cholvt mas yuot lhyauh shangh das, khasoeh ge lyis nyamoq dvyhamh gas mau we masyah zis nghuot, ge. 4 Nyah changlo jens nyang lyis phuk taiq zis gas, Mhanhdyvp mas heinyhoq moq xiklyis ohlhyoq khalhye yah yoh thoq luk das lah, ge. 5 Nyang nyamoq lyis, Ohlhyoq khanyhoq yoh goh lah, ge lyis, Nyhet koeuq yoh, ge. 6 Housoeh las dius jens lyis nyeisjvng mas tsung das xiklyis taiq las, hau ohlhyoq nyhet koeuq yoeus chi lha jyehjuh chungh thang lhyi khyiq las, gvm das xiklyis nyah changlo jens lyis dyei. Nyamoq eq moqjens lyis gvm dyei. 7 Nyamoq oengdoq mhauhlo dvtsiq tsain yoh yvlyis eq nyang shvmanh lho lha, nyamoq xikkhonh mas toh dyei das xiklyis vmingh dyei. 8 Housoeh nyamoq zo jo thang lhyi, nyet dah vpop vsop kui tsainh lyis nyhet dang muis nghuot. 9 Nyamoq zo bang nyei khyoengh ko nghuot. Hauh thang lhyi nyang nyamoq lyis pont kat. 10 Houjang nyang nyah changlo jens yah dvgeh lhyik khau mha wvng las, Dalmanutha wuxom mha jweh loh. 11 Hauh uhlyis Pharishe moq thuq los las nyang yah taiq phyen-goh las nyang lyis shiwu zoh lyis maukhung mha dah vlho dvkoeuq sang. 12 Housoeh nyang soqmuh nyhank las taiq zis gas, Dius haq caiq mas dah bang chamus vlho tsain xo au lhyeh? Ngos namoq lyis jyoengh taiq bah, haq caiq lyis vlho cha eq ma dyei das, ge. 13 Nyang nyamoq lyis toh khoq las lhyik khau mha doms wvng zis yah thyitvp pheh goeu loh. 14 Changlo jens ohlhyoq wons los das zis tohnyhik khoq las, chont khau mha ohlhyoq dvkoeuq kyingh dvbos joq. 15 Nyang nyamoq lyis jyauhhuh kat zis gas, Pharishe jens yahge Herod dah bicheih lyis zaih geh, ge. 16 Housoeh nyamoq nyang changh taiq goh zis gas, Yang ohlhyoq ma tsain wons yvmvyah nghuot, ge. 17 Yesu hauh yvlyis seq las nyamoq lyis taiq zis gas, Namoq ohlhyoq ma wons cho lhyi chamus taiq goh nyeis lah? Namoq ma seqgyo shih goh lhyeh? Namoq dah ehnyet dvtsain than joq shih goh lhyeh? 18 Nyoqjeih dap las ma nyvng goh lhyeh, no dap las ma xauhgyo lhyeh? Namoq ma comh goh lhyeh? 19 Ngos dius oeng khyoengh xiklyis ohlhyoq oeng koeuq lyis khyiq las tsoh thang lhyi, namoq vpop vsop khanyhoq dang yoh kui goh lah, ge. Nyamoq taiq zis gas, Dvci aiq dang, ge. 20 Dius nyei khyoengh lyis ohlhyoq nyhet koeuq yah tsoh thang lhyi, namoq khanyhoq dang dyingh shoq yoh kui goh lah, ge. Nyamoq taiq zis gas, Nyhet dang, ge. 21 Nyang nyamoq lyis taiq zis gas, Namoq ma seqgyo shih goh lah, ge. 22 Nyamoq Betsaida mas jweh loh lyis, nyamoq gas nyoqjet dah yukgis dvyuk nyah jyank mas shwih lyih las, tanh dyei das xiklyis nyang lyis dung. 23 Nyang gas nyoqjet soeu lhyi loq masyah wus nghe pheh she thuq loh las, nyah nyoq mas svkanh taiqh lho lha, nyah thoq mas loq kih uhlyis yah, Nvng dvja ja lyis vnyvng lah, ge nyang lyis nyei. 24 Nyang nghank yoeuh las taiq zis gas, Ngos dius jens lyis saiqzains suh loh yhangteh nyvng, ge. 25 Hauh thang lhyi nyoq mas nyah loq kih toh las, hauh soeu lhyi nghank yoeuh nhang lhyi, nyah nyoqjeih doms gis los las dius yuk khanghmuh lyis dede nyvng. 26 Yesu gas, nyang lyis nyah yhen mha nhang kat uhlyis yah taiq kat zis gas, Wukhau mha vwvng loh, ge. 27 Hauh thang lhyi Yesu yahge nyah changlo jens gas Kesare Philipi wus mas wvng loh lyis, cho mha nyah changlo jens lyis nyei zis gas, Dius jens ngos lyis hank nghuot ge goh lah, ge. 28 Nyamoq nyang lyis taiq zis gas, Jeisnyhop dyei soeu Yohan; dvyhamh gas Eliya; gohtoeu dvyhamh gas, Lvpe dvyuk yuk nghuot, ge. 29 Nyang nyamoq lyis, Namoq gas ngos lyis hank nghuot oen goh lah, ge. Petru phuk taiq zis gas, Nvng gas Khristu nghuot, ge. 30 Nyah cho hank lyis eq ma taiq das xiklyis nyang nyamoq lyis khyangh wontang com toh. 31 Hauh thang lhyi Cangsoeu Lo gas shanghsenh zis nyoshoq xauh las, logis jens, phudyei uhjyung jens yahge maussauh lhaih bang yah peq tyamp las, sat zis xauh das, somh nyeih thang lhyi dwis toq los das cho nyang nyamoq lyis jyauh xi loh. 32 Nyang hauh dang lyis debangh taiq. Housoeh Petru gas nyang lyis khi yoeus las nyho. 33 Nyang nyah changlo jens lyis lhain yoeuh las, Petru lyis nyho zis gas, Satan eh, ngah nungsthank pheh jik loh aq: nvng gas Mangso shot pheh yah ma nghamh, dius shot pheh yah dvnghamh, ge. 34 Nyang nyah changlo jens yahge moqjens lyis khi yoeus las taiq zis gas, Dvyuk yuk ngah thang chank soeu duot mes lyis gas, nyah gungs lyis nungsyos toh, nyah tapzains wuq las ngah thang mha chank bas jungh, ge. 35 Khasoeh ge lyis vsainnyang kang lhyi khyuot yoeus mes soeu ka, kang dyuk das. Nghuot laus eq ngah nyhenshang yahge gausyis dang gvng mas kang dyuk soeu ka kang yoh das. 36 Cangsoeu dius gas mungkvn gonh lyis sain toh laus eq nyah kang dyuk tyamp lyis gas chah vkyuh bos lah? 37 Cangsoeu dius gas nyah kang lhyi cha yah yoh thaiq yoeus das lah? 38 Hai nyi shuot lvng shuot las yaunos dap dah caiq mas, ngos yahge ngah dang lyis xoq lyis gas, Cangsoeu Lo gas nyah Uwus dah phunk khau mha hauh gyingshang loeuswons bang yah jweh lyih lyis, nyang eq hauh soeu lhyi xoq das, ge.
Mark 9
1 Nyang nyamoq lyis taiq zis gas, Ngos namoq lyis jyoengh taiq bah, houmha yap joq bang dvyhamh, Mangso munghdan gas yomsoq yah jweh lyih zis lyis nyvng shoq shei zis ma bos das, ge. 2 Khyuk nyeih thang lhyi Yesu gas Petru, Yaku, Yohan moq lyis shwih las nyamoq nyang kyingh boms nyhang thoq mas doq loh; hauh uhlyis nyamoq dah xikkhonh mas nyang vwot thaiq los. 3 Nyah dyi eq thyoeu lha kyi kyi bvng: nyeisjvng thoq mas hou iq yoh cauh thyoeu zis hank eq ma bos. 4 Yesu yah jis goh nyeis dah Moshe yahge Eliya eq nyamoq lyis nyvng xoeuq. 5 Petru Yesu lyis taiq zis gas, Svra eh, heimha yang nyeis das zis gis, yang zvng somh koeuq kuot goh; nah nyhenshang dvkoeuq, Moshe nyhenshang dvkoeuq, Eliya nyhenshang dvkoeuq nghuot bas jungh, ge. 6 Khasoeh ge lyis nyamoq gyuk nyeis yvmvyah, nyang cha taiq das zis ma seq lo. 7 Hauh uhlyis jyommauh yah nyamoq lyis nghop gos las, hauh jyommauh khau mhayah thwe dvkoeuq taiq thuq los zis gas, Haih soeu ka ngos jyetdap, ngah Lo nghuot, nyah dang gyo geh, ge. 8 Vyvm vwi mas nyamoq nyetlos nyettant yoeuh kat lyis Yesu yahge nyamoq nyang masyah lai las gohtoeu hank lyis eq ma nyvng lo. 9 Gvshih nyamoq boms masyah doms gyoh los lyis, Cangsoeu Lo gas shei masyah ma dwis toq los dvchank, nyamoq nyvng zis hank lyis eq ma taiq kyoh das xiklyis nyang nyamoq lyis khyangh com toh. 10 Nyamoq hauh dang lyis gyo chi lha, shei masyah dwis toq los das ge zis gas, cha lhyi ge au, ge nyang changh nyang nyei goh nyeis. 11 nyamoq, nyang lyis nyei zis gas, Maussauh lhaih bang gas, chamus Eliya shih cangxeih los chah, ge taiq au lhyeh, ge. 12 Nyang nyamoq lyis phuk taiq zis gas, Eliya jyoengh nyang cangxeih jweh los las dvnganh zis lyis soq kuot toh goeus. Cangsoeu Lo eq shanghsenh zis nyoshoq xauh las ma phauh ma danh kuot zis xauh das cho lhaih toh ma nghuot lhyeh, ge. 13 Nghuot laus eq ngos namoq lyis taiq bah, Eliya gas los goeus. Nyah cho lhyi lhaih toh zis yah dvyhangteh, nyang lyis nyamoq o khyvlyis kuot goeus, ge. 14 Changlo jens jyank mas jweh loh lyis, nyamoq dah vyvm mas moqjens zainsmuh tsain nyeis las, maussauh lhaih bang nyamoq yah taiq phyen-goh nyeis zis lyis nyvng. 15 Houjang dius dvnganhmoq nyang lyis nyvng kat lho lhyi, svsoh mauh zis yah nyang lyis lyih tsain wuih zes langh. 16 Nyang nyamoq lyis nyei zis gas, Namoq nyamoq yah cha taiq phyen-goh nyeis lah, ge. 17 Moqjens mas dvyuk nyang lyis phuk taiq zis gas, Svra eh, nhuotjet yius kuq dah ngah lo lyis, ngos nah jyank mas shwih lyih. 18 Nyang lyis kuq los goeus ya, khamha eq nyang lyis nyeisjvng mas she lhain lha, nyop vdoe doe zwis khih chap las gyi lang loh. Housoeh las yius khat thuq dyei bas jungh oen ngos nah changlo jens lyis taiq laus eq, nyamoq ma yoh khat thuq dyei, ge. 19 Yesu nyang lyis phuk taiq zis gas, Lomsjingh cho ma bos dah caiq mas bang eh, ngos namoq yah dvgeh khanyhank jweh shoq xauh nyeis das lah? Ngos namoq lyis khanyhank jweh shoq jhen chah das lah? Nyang lyis ngah jyank mas shwih los aq, ge. 20 Housoeh las nyamoq gas nyang lyis nyah jyank mas shwih los. Yius gas Yesu lyis nyvng yah dvyih loshang lhyi chuot nhang lha, nyang nyeisjvng mas lains loeu las nhuot mas nyop vdoe doe mus nyeis. 21 Housoeh las nyang gas nyah uwus lyis taiq zis gas, Nyang heisoeh mus zis khanyhank nyangh goeus lah, ge. Nyang gas, Loshang lhyi yah nghuot goeus. 22 Nyang lyis mhont tyamp das zis ge nyi mas eq, jeis mas eq vlhain lhain doeuh kat goeus; nghuot laus eq nvng yoh kuot nghuot lyis gas nhaiqnyen las ngah phvtang lhyi bos jenh pangh aq, ge. 23 Yesu nyang lyis taiq zis gas, Nvng yoh bweh lyis oen chamus sang! Lomsjingh soeu xiklyis dvnganh yah yoh bweh, ge. 24 Houjang yah loshang dah uwus gas kaiq las, Yhensain eh, ngos lomsjingh, ngos ma lomsjingh zis lyis bos pangh aq, ge. 25 Dius jens tsain wuih zain los yvlyis Yesu nyvng lyis, hauh yius lyis nyho zis gas, Nhuotjet, nojet yius nvng eh, ngos nvng lyis vmingh dyei bah, nyah jyank masyah thuq loh aq, khayhoq eq vdoms wvng loh lo, ge. 26 Yius eq kaiq las nyang lyis doms chuot nhang lha thuq loh. Nyang eq shei goeus teh nghuot las, dius nyoshoq moq gas, Nyang shei goeus, ge. 27 Nghuot laus eq Yesu nyah loq masyah she toq kat lho lhyi, nyang toq los. 28 Nyang yhen khau mha wvng loh lyis, nyah changlo jens nyang kyingh nyang lyis nyei zis gas, Ngamoq hauh yius lyis chamus ma yoh khat thuq au lhyeh, ge. 29 Nyang nyamoq lyis taiq zis gas, Haih ja gas shvmanh dung zis yah kyingh dvyoh thuq loh nhang, ge. 30 Nyamoq hou mhayah thuq las Galile chank yah tsain loh lyis, nyang hank lyis eq ma mes seq nhang. 31 Khasoeh ge lyis Cangsoeu Lo lyis svbih loq mas phanhlyen dyei las nyamoq gas nyang lyis sat das, hauh thang lhyi somh vnyeih lyis nyang dwis toq das, ge nyah changlo jens lyis jyauh nyeis. 32 Nyamoq hauh cho ma seqgyo laus eq nyang lyis nyei das zis tsain gyuk. 33 Housoeh nyamoq gas Kaperna-um mas jweh loh. Yhen khau mha lungh joq uhlyis nyang nyamoq lyis nyei zis gas, Namoq cho mha cha lhyi taiq nyingh nyo goh lah, ge. 34 Nghuot laus eq nyamoq gas samlo nyeis: khasoeh ge lyis cho mha dvyuk yah dvyuk kuh thank zis hank nghuot, ge taiq nyingh nyo goh. 35 Housoeh nyang tsung uhlyis yah, nyah changlo dvci aiq yuk lyis khi yoeus las taiq zis gas, Namoq mas dvyuk yuk uhshe soeu duot mes lyis gas, dvnganhmoq dah thang chank soeu yahge dvnganhmoq dah jyeidwis duot chah, ge. 36 Nyang gas loshang dvyuk lyis nyamoq dah vgungs mas yap nhang toh: nyang lyis po lho lha, nyang nyamoq lyis taiq zis gas, 37 Hank laus eq heisoeh teh dah loshang dvyuk lyis ngah nyings masyah lhom yoeus soeu ka, ngos lyis lhom yoeus zis nghuot. Ngos lyis lhom yoeus soeu hank laus eq ngos lyis lhom yoeus zis ma nghuot, ngos lyis nhang kat soeu lhyi lhom yoeus zis dvnghuot, ge. 38 Yohan nyang lyis taiq zis gas, Svra eh, ngamoq nah nyings yah yius khat thuq soeu dvyuk lyis nyvng: nyang gas ngamoq mas zis ma nghuot yvmvyah nyang lyis tomp toh, ge. 39 Nghuot laus eq Yesu gas, Nyang lyis vtomp toh goh: khasoeh ge lyis, ngos lyis ma gis zis taiq las ngah nyings mas yomsoq muh yoh kuot soeu hank eq ma bos. 40 Khasoeh ge lyis yang lyis tyi ma xo soeu ka yah shot pheh zis nghuot. 41 Ngos namoq lyis jyoengh taiq bah, namoq gas Khristu yah sen yvmvyah namoq lyis jeis dvkom gvmshuk soeu hank laus eq, nyah khyik manh phauh dyuk das zis ma nghuot. 42 Ngos lyis lomsjingh dah haih ngis bang dvyuk yuk lyis yaunos kuot nhang soeu hank laus eq nyah lainzain mas mhoq shan tyaulhangh las thomh mas lhwih kat das zis gas nyah xiklyis zes gis. 43 Housoeh nah loq yah nvng lyis shuot nhang lhyi, hauh yvlyis thyet tyamp aq: Loq aiq shot dap las ma jom munyi thomh mas wvng das thoq lyis, loq dvshot kyingh yah kang dwis yvmas wvng das zis gas nah xiklyis zes gis. 44 Hauh munyi mas nyamoq dah luk ma shei, nyi eq ma yoh sat. 45 Nah khyei yah nvng lyis shuot nhang lhyi, hauh yvlyis thyet tyamp aq: khyei aiq khyei yah dap las munyi thomh mas wvng das thoq lyis khyei dung yah kang dwis yvmas wvng das zis gas nah xiklyis zes gis. 46 Hauh munyi mas nyamoq dah luk ma shei, nyi eq ma yoh sat. 47 Nah nyoqjeih yah nvng lyis shuot nhang lhyi, hauh yvlyis thuiq tyamp aq: nyoq aiq jeih yah munyi thomh mas khyoq kat zis xauh das thoq lyis nyoq dvjeih yah Mangso munghdan mas wvng das zis gas nah xiklyis zes gis. 48 Hauh munyi mas nyamoq dah luk ma shei, nyi eq ma yoh sat. 49 Khasoeh ge lyis lomhxangh dvnganh lyis coh cheih teh yuk khanghmuh lyis nyi yah phuot shang zis xauh das. 50 Coh gas gis, nghuot laus eq nyah dah ngvm zis bi tyamp goeus ya, khasoeh doms yoh ngvm nhang das lah? Namoq mas coh ngvm nhang lha, namoq nyang changh nyang nyenstap nyeis geh, ge.
Mark 10
1 Hou mhayah nyang toq las, Yodan lvng thyitvp Yuda wuxom mha jweh loh lyis moqjens nyah jyank mas doms zain los yvmvyah, nyang gyangh kuot vgus nyamoq lyis jyauh. 2 Housoeh Pharishe moq nyah jyank mas los las, nyang lyis shiwu zoh lyis nyei zis gas, Yhensain phoq gas yhensain nyhiq lyis she tyamp das zis lyi vbos lah, ge. 3 Nyang nyamoq lyis phuk taiq zis gas, Moshe namoq lyis khasoeh ge tying toh lah, ge. 4 Nyamoq taiq zis gas, Kangh dah maussauh lhaih toh las, nyang lyis nhang kat das zis Moshe kuot nhang toh, ge. 5 Yesu nyamoq lyis taiq zis gas, Namoq nhaiqlom tsain than yvmvyah, Moshe haih lyi lhaih toh. 6 Nghuot laus eq, mauthuq nyeiszvn masyah Mangso ka vbusbih yahge vmesbih lyis gvnkhanh toh goeus. 7 Housoeh yvmvyah vbusbih gas nyah ungwes uwus lyis toh khoq zis yah, nyah yhensain nyhiq yah tsoq las, 8 nyah zomh gas gungsshoh dvkoeuq kyingh nghuot das. Housoeh nyah zomh gas aiq yuk ma nghuot, gungsshoh dvkoeuq dvnghuot lo. 9 Housoeh Mangso tsomp toh yvlyis dius yah ma kangh bas jungh, ge. 10 Yvpkhau mha tsain nyeis uhlyis changlo jens gas haih cho nyang lyis doms tsain nyei. 11 Housoeh las nyang nyamoq lyis taiq zis gas, Hank laus eq nyah yhensain nyhiq lyis she tyamp las, gohtoeu dvyuk phoengh doms hwank lyis gas, nyang nyi shuot zis nghuot. 12 Housoeh vmesbih eq nyah yhensain phoq lyis she tyamp las, gohtoeu dvyuk yah phoengh doms wvng lyis gas, nyang lvng shuot zis nghuot, ge. 13 Loshang jens lyis tanh dyei bas jungh, ge nyamoq gas nyah jyank mas tsain shwih lyih. Nghuot laus eq changlo jens gas nyamoq lyis nyho. 14 Yesu hauh zis lyis nyvng lyis nhaiqyo las nyamoq lyis taiq zis gas, Loshang jens lyis ngah jyank mas los nhang geh, nyamoq lyis vtomp toh goh: khasoeh ge lyis Mangso munghdan gas housoeh teh bang dah xiklyis nghuot. 15 Ngos namoq lyis jyoengh taiq bah, hank laus eq Mangso munghdan lyis loshang teh ma lhom yoeus soeu ka, nyang houmha ma xauh wvng loh das, ge. 16 Yesu loshang jens lyis po lha nyamoq thoq mas loq kih las shvmanh dyei. 17 Tsai nyang cho mha doms loh nyeis lyis dius dvyuk wuih los las, phvluk zomhgyuis zis yah nyang lyis nyei zis gas, Gis dah Svra eh, ngos vcaiq vto kang yoh das xiklyis cha kuot chah lah, ge. 18 Yesu nyang lyis taiq zis gas, Nvng ngos lyis chamus Gis soeu oen lui lah? Mangso mha lai las gis soeu dvyuk eq ma bos. 19 Lyi mas, nyi shuot lvng vshuot, dius vsat, vkhauh, ma ying kanghjyoeng vkat, v-an zo, nah ungwes uwus lyis phauh nyang aq, ge zis nvng seq toh goeus, ge. 20 Hauh soeu phuk taiq zis gas, Svra eh, hauh goeu dvnganh zis lyis ngos loyvm yoq lyis yah chank goeus, ge. 21 Yesu nyang lyis yoeuh uhlyis yah jyet las nyang lyis taiq zis gas, Nvng dvja chah shih, nvng loh las nvng yoh ya yoh zis lyis ungh las nyungs bang lyis gvm dyei aq: housoeh lyis maukhung mha zisyos yoh das, housoeh nvng ngah thang mha chank los aq, ge. 22 Hauh dang khonh xauhgyo lyis nyang nyoqnho shen. Nyang nhaiqkuk zis yah loh lo: Khasoeh ge lyis nyang gas zisyos nyoshoq yoh soeu nghuot. 23 Housoeh Yesu zuilhaink yah yoeuh lho lha nyah changlo jens lyis taiq zis gas, Yoh khuiq bang gas Mangso munghdan mas wvng das zis kha iq yau, ge. 24 Changlo jens gas nyah dang lyis tsain gyo mauh nyeis. Nghuot laus eq Yesu nyamoq lyis doms taiq zis gas, Loshang jens eh, Mangso munghdan mas wvng das zis kha iq yau! 25 Dis soeu ka Mangso munghdan mas wvng lwis thoq lyis gola-u gas nghvpnho mha lai das zis zes lwis, ge. 26 Nyamoq gas svsoh mauh las dvyuk yah dvyuk taiq goh zis gas, Housoeh lyis gas khyuot yoeus zis hank xauh das lah, ge. 27 Yesu nyamoq lyis yoeuh las taiq zis gas, Haih zis gas dius yah gas ma gis bweh, nghuot laus eq Mangso ka ma gis bweh zis ma nghuot: khasoeh ge lyis Mangso yomsoq gas dvnganh zis yoh bweh, ge. 28 Hauh uhlyis Petru nyang lyis phuk taiq zis gas, Yoeuh aq, ngamoq gas vyhang dvnganh toh tyamp las nah thang mha chank los goeus, ge. 29 Yesu phuk taiq zis gas, Ngos namoq lyis jyoengh taiq bah, hank laus eq ngos yahge hauh gausyis dang nyhenshang yhen, vmang vnoeuh, nhamhmuh jens, ungwes, uwus, yhensain nyhiq, lo jens, maunyeis yvsoh toh tyamp soeu ka, 30 shoeuhshih zis yah dvgeh, haq caiq mas yhen, vmang vnoeuh, nhamhmuh, ungwes, lo jens yahge maunyeis yvsoh dvxo huon yoh yoeus das, jweh los das caiq mas eq vcaiq vto kang yoh das. 31 Nghuot laus eq cangxeih bang nyoshoq gas thang thank nghuot das. Thang thank bang cangxeih nghuot das, ge. 32 Gvshih nyamoq gas Yerusalem pheh doq loh cho mha nghuot. Yesu gas nyamoq dah xik mas loh nyeis las nyamoq mauh. Nyah thang mha chank loh bang eq gyuk nyeis. Nyang gas changlo dvci aiq yuk lyis khi yoeus las nyang mas bweh das cho nyamoq lyis taiq kyoh zoh loh zis gas, 33 Yoeuh aq, yang Yerusalem pheh doq loh nyeis. Hau Cangsoeu Lo gas phudyei uhjyung jens yahge maussauh lhaih bang loq mas kyauh tyamp zis xauh das. Nyamoq gas nyang lyis shei das cho dang thang thyet las, nyang lyis gohnyau bang dah loq mas kyauh tyamp das. 34 Nyamoq gas nyang lyis jwangh, svkanh dyeh gyuon, lyuk las sat das. Somh vnyeih lyis nyang dwis toq das, ge. 35 Zebedi lotang Yaku yahge Yohan nyah jyank mas e sang zis gas, Svra eh, ngah zomh sang ya sang zis nvng ngah zomh lyis kuot dyei das yvlyis ngah zomh o, ge. 36 Nyang nyah zomh lyis taiq zis gas, Ngos nah zomh lyis cha kuot dyei das yvlyis o lah, ge. 37 Nyah zomh phuk taiq zis gas, Nah phunk nyoqnho yah hwankti tank mas tsung uhlyis ngah zomh lyis nah loqyos pheh dvyuk, loqwi pheh dvyuk tsung nhang aq, ge. 38 Nghuot laus eq Yesu nyah zomh lyis taiq zis gas, Nah zomh cha sang nyeis zis nah zomh nyang ma seq. Ngos shuk kom lhyi nah zomh yoh shuk das lhyeh? Ngos kham dah jeisnyhop cho lhyi eq nah zomh yoh kham das lah, ge. 39 Nyah zomh gas, Ngah zomh yoh kuot das, ge. Yesu nyah zomh lyis taiq zis gas, Ngos shuk kom lhyi nah zomh xauh shuk das; ngos kham dah jeisnyhop lyis eq xauh kham das. 40 Nghuot laus eq ngah loqwi loqyos mas yoh tsung das vmingh ngos ma yoh dyei. Houka sont toh dyei bang xiklyis dvnghuot, ge. 41 Hauh zis dvci yuk moq xauhgyo lyis, nyamoq gas Yaku yahge Yohan lyis nhaiq tsain yo. 42 Housoeh Yesu nyamoq lyis khi yoeus las taiq zis gas, Gohnyau lyis guon das bang gas, nyamoq dah thoq mas zau las, nyamoq mas kuh bang gas nyamoq thoq mas vmingh tsain bos yvlyis namoq seq. 43 Nghuot laus eq namoq mas gas housoeh ma gis nghuot; namoq mas uhjyung duot mes soeu hank laus eq namoq dah jyeidwis duot chah. 44 Namoq mas uhjyung duot mes soeu hank laus eq, dvnganhmoq dah jyeidwis duot bas jungh. 45 Khasoeh ge lyis, hau Cangsoeu Lo gas phuqsoe kham das xiklyis jweh los zis ma nghuot. Phuqsoe das zis yahge nyoshoq lyis khyuot yoeus das xiklyis, nyah kang dyei das zis dvjweh los, ge. 46 Nyamoq Yerikho wus mas jweh las nyang gas nyah changlo jens yahge dius moqjens yah dvgeh Yerikho masyah thuq loh lyis Timiu dah lo nyoqjet Batimiu gas choyvm mas tsung lha dung zo nyeis. 47 Nazaret phoq Yesu nghuot zis lyis xauhgyo lyis nyang kaiq las, Dawi dah Lo Yesu eh, ngos lyis nhaiqnyen aq, ge. 48 Nyang samlo nyeis das xiklyis nyoshoq moq nyang lyis tung toh, nghuot laus eq nyang gas zes kaiq las, Dawi dah Lo eh, ngos lyis nhaiqnyen aq, ge. 49 Yesu gas yap las, Nyang lyis khi los aq, ge. Housoeh las nyamoq gas hau nyoqjet soeu lhyi lui zoh lyis yah, Yomhuont aq, toq aq, nyang nvng lyis khi nyeis, ge. 50 Nyang gas nyah dyi khyuot lhwih tyamp lha Yesu jyank mas tsangh toq loh. 51 Yesu nyang lyis taiq zis gas, Ngos nvng lyis cha kuot dyei das zis o lah, ge. Nyoqjet soeu nyang lyis taiq zis gas, Svra eh, ngah nyoq doms nyvng nhang aq, ge. 52 Yesu nyang lyis taiq, Suh loh aq, nah lomsjingh zis gas nvng lyis gis los nhang goeus, ge. Houjang yah nyah nyoq nyvng los las, gyung cho mhayah Yesu thang mha chank loh.
Mark 11
1 Gvshih nyamoq Yerusalem yahge Tsanlun boms nvm, Betphage yahge Bethani wukhau mha jweh los lyis, nyang nyah changlo aiq yuk lyis nhang lha taiq kat zis gas, 2 Nah aiq yuk xik mas dah wukhau mha loh geh: houmha wvng loh yah dvyih hank eq ma ji ku shih dah mauhlyihzoe lo twih toh zis lyis nah aiq yuk nyvng das: hauh yvlyis phui she los geh. 3 Dvyuk yuk nah aiq yuk lyis chamus housoeh kuot goh lah, ge nyei lyis nah aiq yuk gas, Yhensain hauh yvlyis yhung chah. Nyang hauh yvlyis lvnyap doms tauh dyei das oen geh, ge. 4 Nyah aiq yuk loh las choyvm khomh nghe pheh twih toh dah mauhlyihzoe lyis nyvng. Nyamoq hauh yvlyis phui nyeis lyis, 5 houmha yap joq bang dvyhamh gas, Nah aiq yuk hauh mauhlyihzoe lyis chamus phui goh lah, ge nyei. 6 Yesu nyah aiq yuk lyis vmingh dyei kat vgus nyamoq lyis tsain taiq. Housoeh las nyamoq gas nyah aiq yuk lyis yoeus nhang. 7 Hauh uhlyis nyah aiq yuk gas, hau mauhlyihzoe lyis Yesu jyank mas she loh las, hauh thoq mas nyamoq dah dyimis nyhoeuh las, nyang houmha ji. 8 Nyoshoqmoq eq nyamoq dah dyi yah cho mha tsain nyhoeuh dyei. Gohtoeu dvyhamh bang gas pa mha dah saiq kyang zan las cho mha nyhoeuh dyei. 9 Xik pheh loh bang yahge nungs pheh chank bang gas kaiq las, Mangso lhyi chungh goh! (Hosana!) Yhensain dah nyings mas jweh los soeu ka ngelhoq: 10 Yhensain nyings mas jweh los das dah yah Uwus Dawi dah munghdan gas ngelhoq: Nyhang thank Mangso lhyi chungh goh, ge. 11 Nyang Yerusalem mas wvng loh las, yhenmuh mas eq wvng loh. Vyhang dvnganh zis lyis dye yoeuh lyis mau chuot los las dvci aiq yuk yah dvgeh Bethani pheh thuq loh. 12 Nungs nvp nyamoq Bethani masyah thuq los lyis, nyang wom yuot. 13 Housoeh vhuq moengh joq dah maiphang dvzains lyis nyang we masyah nyvng kat las, houmha shih dvlom lom xauh yoeus mvbeh ge nghamh las loh. Houmha jweh lyis, maiphang shih shih nyos ma nghuot yvmvyah vhuq lyis kyingh dvnyvng. 14 Housoeh las Yesu hauh yvlyis, Hank khanhamp eq nah vshih ma doms zo lo bas jungh, ge. Nyah changlo jens eq hauh zis lyis xauhgyo. 15 Nyamoq Yerusalem mas jweh lyis, hau yhenmuh mas eq nyang wvng loh las hau yhenmuh khau mha kaih ungh kaih wis bang lyis khat thuq tyamp; ngwis thaiq bang dah kihgus yahge khotjyauh ungh bang dah tank lyis eq toeu phanh tyamp. 16 Nyang hau yhenmuh mas hank lyis khuq dvkhyvp eq ma chi lai nhang. 17 Nyang nyamoq lyis jyauh las taiq zis gas, Ngah yhen ka dius nyau khanghmuh shvmanh dung yhen, ge lui das ge lhaih toh ma nghuot lhyeh? Nghuot laus eq namoq gas hauh yvlyis khyanktau khyung tsain kuot, ge. 18 Maussauh lhaih bang yahge phudyei uhjyung jens hauh zis xauhgyo lyis, Yesu lyis sat das cho tsain xo. Khasoeh ge lyis dius dvnganhmoq gas nyang jyauh cho lhyi mauh yvmvyah nyamoq gas nyang lyis gyuk nyeis. 19 Nyensyo jweh los las wus nghe pheh thuq loh. 20 Nvpsangh lyis nyamoq suh lai loh lyis hau maiphang zains gas vnyet eq cheq kyuk joq yvlyis nyamoq nyvng. 21 Housoeh Petru nghamh soh los las nyang lyis taiq zis gas, Svra eh, yoeuh aq, nvng nhoengh dah maiphang zains gas kyuk tyamp goeus, ge. 22 Yesu nyamoq lyis phuk taiq zis gas, Mangso lhyi lomsjingh geh. 23 Ngos namoq lyis jyoengh taiq bah, hank laus eq khamkhvv ehnyet ma bos bos vsainnyang taiq zis yah dvyhangteh bweh das, ge lomsjingh nghuot lyis gas haih boms lyis, Nvng ywi las thomh mas cheh wvng aq, ge lyis nvng taiq vgus bweh das. 24 Housoeh las ngos namoq lyis taiq bah, namoq o zis shvmanh dung lyis namoq yoh yoeus goeus oen loms lyis, namoq xauh yoeus das. 25 Shvmanh dung las yap joq uhlyis, dius dvyuk yuk nvng lyis dvja ja toq lhoq cu lhyi maukhung mha namoq dah Uwus gas namoq dah yobos lyis yoh khyuot tyamp dyei bas jungh, nyah yobos lyis khyuot dyei aq. 26 Namoq nyah yobos ma khyuot dyei lyis, maukhung mha namoq dah Uwus gas namoq yobos lyis ma khyuot dyei, ge. 27 Nyamoq gas Yerusalem mas doms jweh loh: nyang yhenmuh khau mha suh loh lyis, phudyei uhjyung jens, maussauh lhaih bang yahge logis jens nyah jyank mas jweh lyih las, 28 Nyang lyis taiq zis gas, Nvng gas chah vmingh yah kuot? Nvng lyis haih vmingh hank dyei, ge. 29 Yesu nyamoq lyis phuk taiq zis gas, Ngos namoq lyis dang dvkhonh nyei yoeuh bah, ngos lyis phuk taiq geh, housoeh lyis ngos chah vmingh yah heinyhoq zis kuot yvlyis ngos namoq lyis taiq kyoh das. 30 Yohan dah jeisnyhop cho ka maukhung mhayah nghuot lah? Dius masyah nghuot lah, ngos lyis taiq kyoh geh, ge. 31 Nyamoq gas nyang changh nyang taiq goh las, Maukhung mhayah nghuot oen yang taiq lyis gas, Housoeh lyis namoq nyang lyis chamus ma lomsjingh goh lah, ge das. 32 Nghuot laus eq yang nyang lyis dius masyah nghuot oen das lah? Nyamoq moqjens lyis gyuk: khasoeh ge lyis Yohan gas lvpe jyoengh nghuot zis lyis dvnganhmoq jingh, ge. 33 Housoeh las nyamoq gas Yesu lyis, Ngamoq ma seq, ge phuk taiq. Yesu nyamoq lyis taiq zis gas, Ngos haih muh chah vmingh yah kuot zis namoq lyis ma taiq kyoh das, ge.
Mark 12
1 Nyang nyamoq lyis dangtoeuq yah taiq xi loh zis gas, Dius dvyuk zvbiq dvkhyam ba tsungh toh lho lha, yvmlhaink yah khyam kyamp las, zvbiq nyhet zwvng eq doeu toh. Tyoeuq zvm eq thung lho lha, khyam muh zwi bang lyis tsoeuh dyei khoq las we mau pheh loh. 2 Shishenh jweh lyis, khyam tsoeuh zwi bang jyank masyah zvbiq shih gvmboms xauh yoeus das xiklyis jyeidwis dvyuk lyis nhang kat. 3 Nyamoq gas nyang lyis nyhik yoeus, bat las gungskom nhang kat. 4 Nyang gohtoeu jyeidwis dvyuk lyis nyamoq jyank mas doms nhang kat. Nyamoq gas hauh soeu dah uhloms lyis bat las, xoq lhoeu phuh kat. 5 Tsai, nyang gohtoeu dvyuk doms nhang lhyi, nyamoq hauh soeu lhyi sat. Gohtoeu nyoshoq yuk lyis nhang kat lyis eq, nyamoq gas dvyhamh lyis bat pop, dvyhamh lyis sat. 6 Nyang jyetdap lo dvyuk nyeis shih: ngah lo lyis gas nyamoq phauh das ge nghamh las, thang thank lyis nyang lyis eq nyamoq jyank mas nhang kat. 7 Nghuot laus eq khyam kuot nyang changh taiq goh zis gas, Haih soeu ka yhenzis zom das soeu nghuot, los geh, nyang lyis sat goh. Housoeh lyis nyah yhenzis gas yah zis nghuot das, ge. 8 Housoeh nyamoq gas nyang lyis nyhik lho lha sat las, zvbiq khyam nghe pheh doeuh tyamp. 9 Housoeh yvmvyah zvbiq khyam sain ka, khasoeh kuot das lah? Nyang gas khyam tsoeuh zwi bang lyis los mhont las hauh zvbiq khyam gohyuk lyis dyei das. 10 Lhaihtoh dang mas, Yhen tsuk bang peq tyamp dah luklom gas Yhenthunk lukzains bweh los. 11 Haih zis gas Yhensain nyang kuot las, yah xikkhonh mas mauhphoh zis nghuot, ge zis lyis namoq ma nghap yoeuh goh lhyeh, ge. 12 Housoeh las nyamoq gas nyang lyis nyhik das zis tsain yomkat laus eq moqjens lyis gyuk: khasoeh ge lyis haih dangtoeuq gas, nyang nyamoq lyis toeuq las taiq yvlyis nyamoq seqgyo las, nyamoq gas nyang lyis toh khoq las thuq loh. 13 Nyah dang mas yobos xo lha nyang lyis nyhik das xiklyis, nyamoq gas Pharishe moq yahge Herodia ge bang dvyhamh lyis nyah jyank mas nhang kat. 14 Housoeh nyamoq jweh lyis taiq zis gas, Svra eh, nvng gas jyoeng zis nghuot las, hank lyis eq gungsyaus ma yaus, dius dah nyoqnho lhyi ma yoeuh, Mangso dah cho lhyi jyoeng khyvlyis jyauh nyeis zis gas ngamoq seq. Hwankti Kesar lyis khoengh kat das zis lyi bos lah, ma bos lah? 15 Ngamoq kat das au, ma kat das au, ge. Nghuot laus eq nyang gas yamoq dah ehnyet gis guons kuot zis seq las nyamoq lyis taiq zis gas, Namoq ngos lyis chamus shi yoeuh goh lah? Hauh ngwis dvkyvp ngah jyank mas chi los geh, ngos yoeuh bah, ge. 16 Housoeh las nyamoq ngwis dvkyvp yoeus los lyis, nyang nyamoq lyis taiq zis gas, Haih zis hank gungslho yahge maussauh dap lah, ge. Nyamoq gas, Kesar zis nghuot, ge. 17 Housoeh las Yesu nyamoq lyis phuk taiq zis gas, Kesar zis nghuot lyis gas Kesar lyis dyei geh; Mangso zis nghuot lyis gas Mangso lhyi dyei geh, ge. Nyamoq gas nyang lyis svsoh tsain mauh. 18 Hauh thang lhyi, Dwis toq cho ma bos ge taiq dah Saduke moq nyah jyank mas los nyei zis gas, 19 Svra eh, Yhensain nyhiq bos dah vmang, lo ma bos khoq shei lhyi, vmang dah chauhmuh lyis vnoeuh shoeuh las vmang dah vshih tsoq bas jungh ge Moshe ngamoq lyis lhaih toh dyei. 20 Housoeh teh dah vmang vnoeuh moq nyhet yuk nyeis. Xik lyis dah vyuk gas phoengh hwank las nyau ma bos shei khoq. 21 Aiq vyuk chauhmuh shoeuh las lo ma bos shei khoq. Somh vyuk eq housoeh vgus nghuot. 22 Hau nyhet yuk gonh nyang lyis shoeuh laus eq lo ma bos. Thang thank lyis hauh vmesbih eq shei loh. 23 Gvshih hau dwis toq los uhlyis, nyang gas hank dah yhensain nyhiq nghuot das lah? Khasoeh ge lyis nyang gas nyhet yuk moq yah phoengh wvng goeus, ge. 24 Yesu nyamoq lyis phuk taiq zis gas, Namoq lhaihtoh dang lyis ma seq, Mangso dah yomsoq cho lhyi eq ma seq yvmvyah shuot nyeis ma nghuot lhyeh? 25 Shei bang dwis toq lyis, nyamoq nyi hwank zis ma bos: lonyi dyeizo zis eq ma bos nyamoq gas maukhung mha loeuswons bang teh dvnghuot lo. 26 Hauh thoq lyis shei bang dwis toq los das cho yah sen lha, hauh mhanhgyomh mas Mangso ka, Ngos gas Abraham dah Mangso, Isak dah Mangso, Yakop dah Mangso nghuot, ge Moshe lhyi taiq toh dang lyis Moshe dah maussauh mas namoq ma nghap yoeuh goh lhyeh? 27 Nyang gas shei bang dah Mangso ma nghuot, dwis bang dah Mangso dvnghuot. Housoeh yvmvyah namoq svsoh shuot goeus, ge. 28 Maussauh lhaih bang mas dvyuk los las nyamoq taiq phyen-goh yvlyis xauhgyo zis yahge nyang vlhomuh phuk taiq yvlyis yoh seq las nyang lyis nyei zis gas, Tyingtoh dang dvnganh mas khah zis zes yhaugyen lah, ge. 29 Yesu nyang lyis phuk taiq zis gas, Israel jens eh, gyo yoeus geh, Lyi dvnganh yvmas cangxeih vkoeuq gas, Yhensain yah Mangso ka Yhensain dvyuk kyingh nghuot. 30 Yhensain nah Mangso lhyi nah nhaiqlom dvnganh yah, nah dyos dvnganh yah, nvng dolhain zis dvnganh yah, nah yom dvnganh yah yoh jyetdap das. Haih zis gas cangxeih tyingtoh dang nghuot. 31 Aiq vkoeuq gas, Nvng nah yhenkyoh lyis nah gungs yah dvyhangteh yoh jyetdap das. Haih thoq lyis kuh dah tyingtoh dang gohtoeu ma bos lo, ge. 32 Maussauh lhaih soeu nyang lyis taiq zis gas, nghuot goeus svra eh, nvng taiq dah dang jus joq: Mangso dvyuk kyingh dvnghuot, nyah thoq lyis gohtoeu hank ma bos lo. 33 Hauh thoq lyis nhaiqlom dvnganh yah, seq gyo zis dvnganh yah, yom dvnganh yah nyang lyis jyetdap das zis yahge vsainnyang yhenkyoh lyis vsainnyang gungs yah dvyhangteh jyetdap das zis gas, nyi ngheq phudyei zis yahge lomhxangh dvnganh thoq lyis zes joq, ge. 34 Hauh soeu ka yik zis yah phuk taiq nyeis yvlyis Yesu nyvng lyis, Nvng gas Mangso munghdan yah ma we, ge nyang lyis taiq. Hauh thang lhyi ka, nyang lyis hank eq cha ma womh nyei lo. 35 Yesu yhenmuh mas jyauh uhjyangh phuk taiq zis gas, Khristu gas Dawi dah lo nghuot, ge maussauh lhaih bang khasoeh yoh taiq lah? 36 Khasoeh ge lyis Dawi nyah gungs nyang Gyingshang Dyos masyah taiq zis gas, Hauh Yhensain ngah Yhensain lhyi taiq zis gas, Ngos nah jeswus lyis nah khyei o mha toh shoq, Nvng ngah loqyos shot pheh tsung toh aq, ge. 37 Housoeh las Dawi nyang, nyang lyis Yhensain ge. Housoeh lyis nyah lo khasoeh yoh nghuot das lah, ge. Moqphung ka nyang lyis gausyis zis yah tsain gyo dyei. 38 Nyang nyamoq lyis jyauh uhlyis yah taiq zis gas, Maussauh lhaih bang lyis zaih geh: nyamoq gas dyixing wuot las suh mes, kaih mas phauh nyang zis yah jeshuh das zis eq, 39 Lyi jungs mas gis thank tsunggus lyis eq, pwe mha gis thank joqyos lyis eq tsain o mes. 40 Chauhmuh jens dah yhen lhyi kuot zo kuot shuk las, gis guons kuot zis yah shvmanh xing xing dung: hauh bang gas zes than dah dang thang thyet zis xauh das. 41 Yesu gas ziskwi yah twi twi tsung lha, moqjens houmha ngwis kat yvlyis yoeuh nyeis: dis bang nyoshoq gas ngwis nyo nyo tsain kat. 42 Hauh uhlyis nyungs dah chauhmuh dvyuk lyih las dyvpson dvkyvp phauh dah thunkcent aiq kyvp kat. 43 Hauh gvng mas nyang nyah changlo jens lyis yoeuh las taiq zis gas, Ngos namoq lyis jyoengh taiq bah, hai nyungs dah chauhmuh gas, ziskwi mha kat bang dvnganh thoq lyis zes nyo shoq kat goeus. 44 Khasoeh ge lyis nyamoq dvnganhmoq gas nyamoq magons magoh yoh masyah vlu kat. Nghuot laus eq nyang gas vshoh vjyen masyah nyah kang khoeu das zis yoh zis dvnganh kat goeus, ge.
Mark 13
1 Nyang yhenmuh masyah thuq loh lyis nyah changlo dvyuk nyang lyis taiq zis gas, Svra eh, yoeuh aq khoek khoek dah luk yahge yhenzains yoszains tsain nghuot nyvng gah, ge. 2 Yesu nyang lyis phuk taiq zis gas, Hai kuh dah yhenzains yoszains lyis nvng nyvng lhyeh? Hauh goeu gas ma thyoq thyoq, luk dvlom thoq mas dvlom kih toh zis ma bos lo das, ge. 3 Yhenmuh yah twi twi, Tsanlun boms thoq mas nyang tsung toh uhlyis, Petru, Yaku, Yohan yahge Andre moq nyang lyis lhyenwhei nyei zis gas, 4 Heinyhoq zis khanhamp nghuot das lah? Hai dvnganh nyuk los das lyis chah vlho thuq los das lah? Ngamoq lyis taiq kyoh aq, ge. 5 Yesu nyamoq lyis phuk taiq zis gas, Namoq lyis hank eq chowhang ma shwih whang bas jungh zaih geh. 6 Khasoeh ge lyis nyoshoq moq ngah nyings masyah thuq los las, Ngos gas Khristu nghuot ge nyoshoq lyis chowhang shwih whang das. 7 Moeng zan zis yahge moeng dyoq dah loeus namoq xauhgyo lyis vchiq goh: hauh cho bweh chah, nghuot laus eq thang thank zis gas ma nghuot shih. 8 Khasoeh ge lyis, dius dvnyau yah dvnyau, munghdan dvkoeuq yah dvkoeuq jes sont goh los das. Joqyos vdeh deh mas maunyeis dwis los das. Phanghkhauq gyoh das. Nghuot laus eq heika lokhoeu nos nos xi zis dvnghuot shih. 9 Nghuot laus eq namoq gas vsainnyang gungs vsainnyang zaih geh. Nyamoq gas nhaiqbos huom mha namoq lyis kyauh tyamp das; lyi jungs mha namoq lyis batpop zis tsain xauh das; guon bang yahge hwankti jens xikkhonh mas shwih hwank las, ngah xiklyis kanghjyoeng bweh das zis xauh yap das. 10 Dius nyau dvnganh lyis Gausyis dang shih xauh taiq hoeuh das. 11 Namoq lyis soetuon bang jyank mas shwih e lha, kyauh tyamp goeus ya, namoq dang khasoeh taiq das zis vchiq goh: hauh shishenh lyis namoq lyis taiq nhang zis yah dvyhangteh taiq geh: hauh zis gas nvng taiq nyeis zis ma nghuot, Gyingshang Dyos dvtaiq nyeis. 12 Hauh uhlyis vmang gas vnoeuh lyis, vnoeuh gas vmang lyis, uwus gas vlo lyis shei yvpheh kyauh tyamp das: lo jens gas nyamoq dah nyhiphoq jens lyis jes kuot las sat nhang das. 13 Ngah nyings gvng mas dius dvnganhmoq hoeng zis namoq xauh das. Thang thank jweh shoq jhen soeu ka khyuot yoeus zis xauh das. 14 Nghuot laus eq lvpe Daniel taiq toh: lhoeu thyoq dah vchoqh vjyot zis gas ma yap vvng dah joqyos mas yap joq yvlyis namoq nyvng lyis, maussauh nghap soeu ka hauh yvlyis seqgyo bas jungh. Yuda mau mas nyeis bang gas boms pheh phang loh bas jungh. 15 Yhenkhung mha nyeis soeu ka yhen khau mha ma gyoh los goeus jungh. Yhen khau mha dvja ja yoeus loh das ge eq ma wvng loh goeus jungh. 16 Yos mas nyeis soeu eq nyah shanhzoe yoeus das zis ma tauh los goeus jungh. 17 Hauh buisnyeis lyis loshang gungs nghuot bang yahge lonoeuh nauh gvmshuk bang gas mvtanhzoe nghuot! 18 Namoq phang shishenh gas cungh lyis ma nghuot bas jungh, shvmanh dung nyeis geh. 19 Khasoeh ge lyis, Mangso nyeisjvng vsaiq gvnkhanh masyah gvshih jweh shoq ma bweh ku, thang pheh eq ma bweh lo das shanghsenh gas hauh buisnyeis gyo lyis bweh thuq los das. 20 Hauh buisnyeis lyis Yhensain nyang ma shungh dyei lyis gas, hank eq ma yoh luiq. Nghuot laus eq nyang khyen toh bang xiklyis gas, hauh buisnyeis shungh dyei goeus. 21 Hauh uhlyis dvyuk yuk namoq lyis, Yoeuh aq, Khristu heimha nyeis. Yoeuh aq, nyang thyimha nyeis, ge laus eq vjingh goh. 22 Khasoeh ge lyis ma ying dah Khristu jens yahge lvpe hwah jens thuq los las, gis bweh lyis Mangso khyen toh goeus bang lyis chowhang yoh shwih whang shoq, nyamoq vlho yahge mauh loqmuh chixoeuq das. 23 Namoq zaih geh, yoeuh aq, ngos namoq lyis dvnganh uhlhomh taiq toh. 24 Nghuot laus eq hau yaukyenh shanghsenh thang lhyi dah buisnyeis lyis buis eq soeng soeng noq los das. Lhamhmuh eq ma tso lo das. 25 Kyi eq maukhung mhayah dyet gyoh las, maukhung mha dah yomsoq nonh das. 26 Hauh shishenh lyis Cangsoeu Lo gas, yomsoq yahge phunk zainsmuh yah jyommauh yah gyoh los zis lyis nyamoq nyvng das. 27 Nyang nyah loeuswons bang lyis nhang lha, lyeis nyei shot, nyeisjvng vthang mhayah maukhung vthang mha jweh shoq nyang khyen toh bang lyis xwih tsainh das. 28 Gvshih hau maiphang zains masyah xuq yoeus geh: hauh dah vnyuk tuot las vhuq thuot los goeus ya, zvn wvng los goeus zis lyis namoq seq. 29 Houyah dvyhangteh namoq gas hau bweh los zis lyis nyvng lyis, nyang gas khomhdwang mas ni los goeus yvlyis seq geh. 30 Ngos namoq lyis jyoengh taiq bah, Haih zis ma nyuk los dvchank haq caiq ma lai das. 31 Maukhung yahge nyeisjvng lai loh laus eq ngah dang gas ma lai loh das. 32 Nghuot laus eq hauh buisnyeis yahge shishenh lyis gas hank eq ma seq: Maukhung mha dah loeuswons bang ma seq, Lo eq ma seq, Uwus kyingh dvseq. 33 Namoq hauh shishenh khanhamp nghuot zis ma seq yvmvyah zaih las zungh nyeis geh. 34 Haih zis gas, dius dvyuk nyah yhen lhyi nyah jyeidwis jens lyis kyauh toh khoq las, nyang yuk nyang toeu lhyi muh gvm dyei lho lha, khomh zungh soeu lhyi eq zungh nyeis das xiklyis vmingh dyei khoq las gyung suh loh zis yah doeusgoh. 35 Khasoeh ge lyis hauh yhensain ka gungsgvm lyis, gyoq tuon nyen lyis, nyoq nyvng zoh lyis, khah shishenh lyis jweh los das yvlyis namoq ma seq yvmvyah zungh nyeis geh. 36 Housoeh ma nghuot lyis gas, nyang nyetlos nyettant los uhlyis namoq yhet joq zis lyis los nyvng das. 37 Ngos namoq lyis taiq zis gas, dvnganhmoq lyis taiq zis nghuot las, zungh nyeis geh, ge.
Mark 14
1 Hauh thang lhyi aiq nyeih lyis Lhuiq Kat Pwe yahge bicheih ma kat ohlhyoq zo pwe nghuot. Hauh uhlyis phudyei uhjyung jens yahge maussauh lhaih bang gas, nyang lyis tsoek yah khasoeh nyhik las sat das dah cho tsain xo nyeis. 2 Nghuot laus eq nyamoq taiq zis gas, Pwe gyo lyis ma nghuot goeus jungh, dius hoeu toq mvbeh, ge. 3 Nyang gas Bethani mas mvnggvng dap soeu Simon dah yhen, womjus mas tsung toh lyis, vmesbih dvyuk svsoh phauh dah mura nadu coeu kat dah luk thyoeu jywang lo lyis yoeus lyih las, hauh zis lyis khwih lho lha nyah uhloms mas huot kat dyei. 4 Nghuot laus eq nyamoq dvyhamh nhaiqyo las nyang changh nyang taiq goh zis gas, Chamus haih coeu lhyi vyu vgeh kuot au? 5 Khasoeh ge lyis hauh yvlyis ngwis kyvp somhxo nyet yah ungh las nyungs bang lyis gvm dyei das zis, ge nyamoq hauh vmesbih lyis nyho. 6 Nghuot laus eq Yesu taiq zis gas, Nghuot goeus jungh, namoq nyang lyis chamus lhoeu yau goh, nyang gas ngah xiklyis gis dah muh kuot goeus. 7 Khasoeh ge lyis, nyungs bang gas vjangh namoq yah dvgeh nyeis las, namoq nyamoq lyis gis zis kuot dyei mes uhlyis khanhamp eq yoh kuot dyei; nghuot laus eq ngos gas namoq yah vjangh ma nyeis. 8 Nyang gas nyang duot nyhoq kuot goeus: nyang coeu huot kat dyei zis yah ngos lyis ba nyhop das xiklyis sont zis nghuot. 9 Ngos namoq lyis jyoengh taiq bah, mungkvn gonh mas haih gausyis dang taiq hoeuh loh dah joqyos khanghmuh mas nyang lyis soh das nyhenshang hai nyang kuot khoq cho lhyi taiq kyoh das, ge. 10 Changlo dvci aiq mas zis dvyuk nghuot dah Yudas Iskarot gas, Yesu lyis phudyei uhjyung jens jyank mas phanhlyen dyei das zis nyamoq jyank pheh e loh. 11 Hauh zis lyis nyamoq xauhgyo lho lhyi gaus las, nyang lyis ngwis dyei das dangthoengh tsain toh. Housoeh las nyang lyis yoh phanhlyen dyei das toeuh xo nyeis. 12 Bicheih ma kat ohlhyoq zo pwe cangxeih nyeihyo Lhuiq Kat Pwe lomhxangh lainh das yvnglo phudyei uhlyis, nyah changlo jens nyang lyis nyei zis gas, Nvng Lhuiq Kat Pwe zo das xiklyis nvng ngamoq lyis khamha loh sont toh dyei langh nhang mes lah, ge. 13 Nyang nyah changlo aiq yuk lyis nhang lha taiq kat zis gas, Wugungs mas wvng loh geh; jeis-jywang wuq soeu dvyuk nah aiq yuk yah xauhgoh das, nyah thang mha chank loh geh. 14 Nyang khalhye wvng loh yvmas, hauh yhensain lhyi, Ngos yahge ngah changlo jens hau Lhuiq Kat Pwe zo das dah boenghdoq yvp khah zis nghuot lah, ge Svra nyei nhang kat, oen taiq geh. 15 Hauh uhlyis nyang gas sont toh dah yhenthoq yvpmuh dvyvp tuonh shet das, yah nyhenshang houmha ba sont toh langh geh, ge. 16 Hauh changlo tang thuq loh las, wugungs mas wvng loh lyis nyang nyah aiq yuk lyis taiq kat vgus nyvng las, hau Lhuiq Kat Pwe nyenhcon lhyi tsain ba sont toh. 17 Nyenhthang lhyi, nyang hau dvci aiq yuk moq yah dvgeh jweh loh. 18 Nyamoq tsung lha wom tsain zo nyeis lyis Yesu taiq zis gas, Ngos namoq lyis jyoengh taiq bah, namoq mas dvyuk ngos yah dvgeh wom zo soeu ka ngos lyis phanhlyen das, ge. 19 Nyamoq kuk las dvyuk thang lhyi dvyuk, Ngos nghuot lah, ge tsain nyei. 20 Nyang nyamoq lyis phuk taiq zis gas, Dvci aiq yuk mas dvyuk, bvn khau mha ngos yah dvgeh jen zo soeu nghuot. 21 Cangsoeu Lo gas nyah cho lhaih toh zis yah dvyhangteh xauh chah, nghuot laus eq Cangsoeu Lo lyis phanhlyen soeu ka mvtanhzoe nghuot! Nyang ma khoeu los ya nyah xiklyis zes gis das, ge. 22 Nyamoq housoeh zo nyeis lyis Yesu gas, ohlhyoq yoeus las shvmanh thang lhyi khyiq lho lha nyamoq lyis dyei uhlyis yah taiq zis gas, Namoq yoeus zo geh: haih zis gas ngah gungs nghuot, ge. 23 Nyang kom lhyi eq yoeus las dye chungh thang lhyi nyamoq lyis dyei lyis nyamoq dvnganhmoq hauh zis tsain shuk. 24 Nyang nyamoq lyis taiq zis gas, Haih zis gas nyoshoq moq xiklyis huot tyamp, ngah suih yah kuot toh thanghchvp nghuot. 25 Ngos namoq lyis jyoengh taiq bah, Mangso dah munghdan mas zvbiq saiq lyis ngos xauh shuk buisnyeis jweh shoq, zvbiq shih mas zis lyis ngos ma shuk lo das, ge. 26 Nyamoq chunghthwe dvkoeuq chungh lho lha, Tsanlun boms pheh thuq loh. 27 Yesu nyamoq lyis taiq zis gas, Khvnyens namoq dvnganhmoq ngah gvng mas ehnyet dyet das: Khasoeh ge lyis, Yvng yoeuh soeu lhyi ngos bat sat las, Yvng jens dyos loh das, ge lhaih toh. 28 Nghuot laus eq ngos gas dwis toq los nhang thang lhyi, Galile mau mas ngos namoq xik mas loh langh das, ge. 29 Petru nyang lyis taiq zis gas, Dvnganhmoq tyamp khoq laus eq ngos gas ma tyamp das, ge. 30 Yesu nyang lyis taiq zis gas, Ngos nvng lyis jyoengh taiq bah, khvnyens nyang gyoq aiq nyen ma tuon shih lyis nvng ngos lyis somh lhain he tyamp das, ge. 31 Petru gas, Ngos nvng yah dvgeh shei chah lyis eq ngos nvng lyis ma he tyamp das, ge taiq. Nyamoq dvnganhmoq eq vgus housoeh taiq. 32 Nyamoq gas Gesemani ge yvmas jweh loh lyis, nyang nyah changlo jens lyis taiq zis gas, Ngos shvmanh dung uhlyis namoq heimha tsung langh geh, ge. 33 Nyang gas Petru, Yaku, Yohan moq lyis shwih las, nyang svsoh chiqjyen zis yah ehnyet nyo nyeis. 34 Nyang nyamoq lyis taiq zis gas, Ngos shei das shoq nhaiqkuk nhaiqngis nyeis. Namoq heimha phuksohlhaiq mus nyeis langh geh, ge. 35 Hou mhayah dvthungh loh shih lho lha nyeisjvng mas gop las shvmanh dung zis gas, Gis bweh lyis hauh shishenh ngah jyank masyah lai loh nhang aq. 36 Aba, Uwus eh, nvng dvnganh zis lyis yoh bweh nhang: haih kom lhyi ngah jyank masyah lhuiq tyamp dyei aq, nghuot laus eq ngos o khyvlyis ma nghuot, nvng o khyvlyis dvnghuot bas jungh, ge. 37 Nyang doms los lyis, nyamoq yhet joq yvlyis nyvng las Petru lyis taiq zis gas, Simon eh, nvng yhet muih joq lhyeh? Dvshishenh eq nvng ma yoh zungh langh lhyeh? 38 Phuksohlhaiq mus las shvmanh dung nyeis geh. Housoeh ma nghuot lyis namoq shiwu zis xauh das. Dyos gas mes laus eq gungsshoh gas yomnhuk joq, ge. 39 Tsai, nyang doms loh shih las vkhang dung dah dang khonh doms dung nyeis. 40 Doms tauh los lyis nyamoq doms yhet joq zis lyis los nyvng. Housoeh nyamoq gas svsoh yhet mes las nguis nyeis shih yvmvyah nyang lyis khasoeh phuk taiq das zis yangh ma seq. 41 Housoeh nyang somh vlhain tauh los las nyamoq lyis taiq zis gas, Namoq yhet las lvlaihsoe no nyeis shih goh lhyeh? Geh goeus, shishenh jweh goeus, yoeuh aq Cangsoeu Lo gas yaunos wons bang loq mas phanhlyen dyei goeus. 42 Toq geh, yang loh goh, yoeuh aq, ngos lyis phanhlyen das soeu ka jweh los goeus, ge. 43 Nyang taiq nyeis shih lyis, changlo dvci aiq yuk mas dah Yudas yahge phudyei uhjyung jens, maussauh lhaih bang, logis jens jyank masyah bang moengsa yahge dunghkuq chi dah moqjens nyetlos nyettant los. 44 Nyang lyis phanhlyen soeu ka nyamoq lyis, Ngos bvlot tanh soeu ka hauh soeu nyang nghuot goeus. Nyang lyis nyhik las vlhomuh shwih loh geh, ge vsoh dyei toh vgus. 45 Nyang jweh yah dvyih nyah jyank mas dvlhain dvm e lha, Svra eh, ge bvlot tanh. 46 Nyamoq gas Yesu lyis dap nyhik las shwih loh. 47 Vyvm mas yap joq soeu dvyuk gas moengsa she lha Phudyei Zainsmuh jyeidwis dah no jap thyet dyei. 48 Yesu nyamoq lyis taiq zis gas, Namoq gas khyanktau nyhik das teh moengsa, dunghkuq chi lha ngos lyis nyhik das zis los goh lhyeh? 49 Jyauh uhlyis yah yhenmuh mas ngos namoq yah nyeih yau nyeih dvgeh nyeis laus eq namoq ngos lyis ma nyhik; nghuot laus eq lhaihtoh dang nyuk los chah, ge. 50 Nyamoq dvnganhmoq yah nyang lyis tyamp khoq las cangh loh. 51 Shohchen mha jeimuh mis khuk chi dah loyvm dvyuk nyah thang mha chank loh. Nyang lyis nyamoq yah nyhik loh. 52 Nyang gas hau jeimuh mis lyis khyuot toh khoq las shohchen cangh loh. 53 Nyamoq gas Yesu lyis Phudyei Zainsmuh jyank mas shwih loh uhlyis, phudyei uhjyung jens, logis jens yahge maussauh lhaih bang dvnganhmoq huom toh. 54 Petru gas Phudyei Zainsmuh dah ganthoq mha jweh shoq we we masyah chank loh las zungh bang yah dvgeh joq tsung gvng nyeis. 55 Gvshih Phudyei uhjyung jens yah dvgeh nhaiqbos dvhuom gonh Yesu lyis yoh sat das dah kanghjyoeng tsain xo laus eq hank eq ma yoh. 56 Khasoeh ge lyis, nyoshoq moq nyah cho ma ying kanghjyoeng tsain kat laus eq, nyamoq dah kanghjyoeng dang ma tsain huq. 57 Hauh uhlyis dvyhamh toq las nyah cho ma ying kanghjyoeng tsain kat zis gas, 58 Haih soeu ka loq yah kuot toh dah hai yhenmuh lyis, ngos thyoq tyamp las somh nyeih gyo lyis loq yah ma kuot kuot, gohtoeu dvkoeuq doms kuot das, ge nyang taiq dang lyis ngamoq xauhgyo, ge. 59 Nghuot laus eq nyamoq dah kanghjyoeng dang gas ma huq shih. 60 Hauh uhlyis Phudyei Zainsmuh gas nyamoq xikkhonh mas toq yap las, Yesu lyis nyei, Nvng lyis tyixo kanghjyoeng kat nyeis zis cha nghuot, nvng ma phuk taiq lhyeh, ge. 61 Nghuot laus eq nyang dvkhonh eq ma phuk taiq, samlo dvnyeis. Tsai, Phudyei Zainsmuh nyang lyis nyei zis gas, Nvng gas Ngelhoq soeu dah Lo ge, Khristu nghuot lah, ge. 62 Yesu taiq zis gas, Ngos nghuot. Hauh thoq lyis Cangsoeu Lo gas Yomsoq dah loqyos shot pheh tsung lha, maukhung jyommauh yah jweh lyih yvlyis namoq nyvng das, ge. 63 Phudyei Zainsmuh gas, nyah dyi lang chuiq zis yah taiq zis gas, Yang chah kanghjyoeng tsain chah shih lah? 64 Hauh loeusmus soqzo dang lyis namoq vxauhgyo shih goh lah? Namoq khasoeh dang thang thyet goh? Nyamoq dvnganhmoq gas, Nyang shei mon soeu nghuot, ge dang thang tsain thyet. 65 Dvyhamh gas nyang lyis svkanh dyeh gyuon. Nyah nyoqnho lhyi nghop dyei lho lha, nyang lyis chwiq las, Lvpe pe aq, ge nyang lyis taiq. Zungh bang eq nyang lyis tyuk las shwih loh. 66 Petru gas hauh yhen o ganthoq khau mha nyeis uhlyis, Phudyei Zainsmuh dah uhkung nyhiq dvyuk los las, 67 Petru joq gvng nyeis yvlyis nyvng lyis, nyang lyis yoeuh las taiq zis gas, Nvng eq Yesu ge dah Nazaret phoq yah nyeis ku, ge. 68 Nghuot laus eq nyang he lha taiq zis gas, Ngos ma seq, nvng cha taiq zis eq ngos ma seqgyo, ge. Nyang khyam khomh pheh thuq loh. Hauh uhlyis gyoq tuon los. 69 Hauh uhkung nyhiq nyang lyis doms nyvng lho lhyi, vyvm vwi yap joq bang lyis taiq zis gas, Haih soeu eq nyamoq mas zis dvyuk nghuot, ge. 70 Nyang gas doms he. Hauh thang lhyi dvsoq lyis vyvm vwi mas tsain yap joq bang eq Petru lyis taiq zis gas, Nvng nyamoq mas zis dvyuk jyoengh nghuot: nvng Galile dius eq nghuot, ge. 71 Housoeh las nyang gas, Namoq taiq soeu lhyi ngos ma seq, ge nhoengh nhoengh khan khan maukhi. 72 Houjang gyoq aiq nyen tuon los. Housoeh las Petru gas, Gyoq aiq nyen ma tuon shih lyis nvng ngos lyis somh lhain he tyamp das, ge Yesu nyang lyis taiq dang lyis soh los las svsoh ngaus.
Mark 15
1 Nvpsangh yah phudyei uhjyung jens gas logis jens, maussauh lhaih bang yahge nhaiqbos huom gonh xam nyoq goeus las Yesu lyis twih lho lha Pilat jyank mas loh shwih kyauh tyamp. 2 Pilat nyang lyis taiq zis gas, Nvng Yuda hwankti nghuot lhyeh, ge. Nyang phuk taiq zis gas, Nvng taiq nyeis, ge. 3 Phudyei uhjyung jens yah nyang lyis nyoshoq ja kauq. 4 Housoeh Pilat nyang lyis doms nyei zis gas, Nvng cha eq ma phuk taiq lhyeh? Yoeuh aq, nvng lyis nyamoq hounyhoq tyixo nyeis, ge. 5 Nghuot laus eq Yesu cha eq ma doms phuk taiq yvmvyah Pilat mauh. 6 Gvshih hauh pwe mas nyamoq lhuiq kat nhang mes dah thung lungh bang dvyuk yuk lyis nyang gyangh lhuiq kat dyei. 7 Gomloeus toq yvmas dius sat las yobos zangh dah Baraba ge soeu gomloeus toq bang yah dvgeh thung lungh joq. 8 Moqjens gas Pilat jyank mas e lha, nyang nyamoq lyis vjangh yah kuot dyei teh kuot dyei das xiklyis tsain sang zoh loh. 9 Pilat phuk taiq zis gas, Namoq nyhenshang Yuda hwankti lhyi lhuiq kat dyei nhang mes lhyeh, ge. 10 Khasoeh ge lyis phudyei uhjyung jens gas noh gvng mas nyang lyis kyauh tyamp yvlyis nyang seq. 11 Nghuot laus eq phudyei uhjyung jens gas, nyamoq xiklyis Baraba dvlhuiq kat dyei bas jungh, ge moqjens lyis jaus jyonh nyeis. 12 Pilat nyamoq lyis doms phuk taiq zis gas, Housoeh lyis namoq Yuda hwankti ge lui soeu lhyi ngos khasoeh kuot das lah, ge. 13 Nyamoq gas, Nyang lyis tapzains mas taplhangh toh aq, ge doms tsain kaiq. 14 Pilat nyamoq lyis taiq zis gas, Chamus lah? Nyang ma gis zis cha kuot cu lah, ge. Nyamoq doms zes kaiq zis gas, Nyang lyis tapzains mas taplhangh toh aq, ge. 15 Pilat eq moqphung lhyi ehnyet lhoq tap dyei mes las, nyamoq xiklyis Baraba lyis lhuiq kat dyei las, Yesu lyis gas lyuk lho lha tapzains mas taplhangh tyamp das xiklyis kyauh tyamp. 16 Jeslo jens gas Yesu lyis mungh zau yhen mha shwih loh las nyamoq jes dvdvp gonh lyis khi tsainh toh. 17 Nyamoq gas, nyang lyis nesnoq dah dyimis gvm huot, zoeu yah zaiq dah buismuk eq nyah uhloms mas tsungh dyei lho lha, 18 Yuda hwankti kang xing bas jungh, ge nyang lyis tsain kaiq. 19 Nyamoq gas nyah uhloms lyis jvmbu yau yah lyuk, svkanh eq dyeh gyuon, phvluk thuk las nyang lyis tsain paiq. 20 Nyamoq gas nyang lyis dye jwangh goeus ya, hau nesnoq dyixing lyis khyuot yoeus lho lha nyah dyi doms gvmhuot. Housoeh nyang lyis tapzains mas taplhangh das zis shwih thuq loh. 21 Alesanda yahge Rufu dah uwus, Kureni Simon gas Pa mhayah wvng los nyeis yvlyis nyamoq gas nyang lyis Yesu dah tapzains tsoengh wuq nhang. 22 Nyamoq gas nyang lyis Golgotha ge yvmas shwih loh: hauh dang jyuk gas Uhkhangh ge dah joqyos nghuot. 23 Nyamoq gas mura yah lhoeuq dah zvbiq nyang lyis gvmshuk. Nghuot laus eq nyang hauh yvlyis ma lhom yoeus. 24 Nyamoq gas nyang lyis dye taplhangh thang lhyi, nyah dyi lyis hank yoeus vvng ge tsain doeugoh.. 25 Nyang lyis nyamoq lhangh tyamp zis gas, gau shishenh lyis nghuot. 26 Hauh thoq mas YUDA HWANKTI ge nyang lyis kauq dah dang khonh lhaih tap toh. 27 Nyamoq gas khyanktau aiq yuk lyis eq, nyah loqyos shot pheh dvyuk, loqwi shot pheh dvyuk nyang yah dvgeh tsain taplhangh toh. 28 Houka, Nyang lyis lyi lhyweq bang yah bos suon tap tyamp goeus, ge dah lhaihtoh dang nyuk los. 29 Suh e loh bang eq ma phauh ma nyang lainkamh nocwih kuot las, Ah! yhenmuh lyis thyoq tyamp las somh nyeih gyo lyis doms kuot soeu eh, 30 Nvnyang gungs lyis khyuot yoeus las tapzains masyah gyoh los aq, tsain ge. 31 Phudyei uhjyung jens eq houyah dvyhangteh nyang lyis jwangh las, maussauh lhaih bang yah nyamoq nyang taiq goh zis gas, Nyang gohyuk lyis gas khyuot yoeus, nyang gungs nyang gas ma yoh khyuot yoeus nyvng! 32 Ngamoq nyvng las yoh lomsjingh bas jungh, hauh Israel dah hwankti, Khristu tapzains masyah gvshih gyoh los aq, ge dvyuk dvyuk tsain taiq jwangh. Nyang yah dvgeh tapzains mas lhangh toh vzomh eq nyang lyis ma phauh ma danh tsain taiq. 33 Nyeih gungs jweh lyis dvmau gonh chuot joq zis somh shishenh jweh shoq nghuot. 34 Somh shishenh lyis Yesu thwe zainsmuh yah kaiq zis gas, ELOI, ELOI LEMA SABAKTHANI ge. Hauh vjyuk gas, Ngah Mangso eh, ngah Mangso eh, nvng ngos lyis chamus doeuh tyamp toh lah, ge zis nghuot. 35 Hauh vyvm mas yap joq bang dvyhamh gas hauh zis xauhgyo las taiq zis gas, Yoeuh aq, nyang Eliya lyis lui nyeis, ge. 36 Hauh uhlyis dius dvyuk wuih los las khotlhyop dvjop mas jeis jyen jen lho lha jvmbu lyang mas tap las nyang shuk das xiklyis dyei las taiq zis gas, Eliya nyang lyis vlyih yoeus khyoq das lah, yamoq yoeuh goh, ge. 37 Yesu gas thwe zainsmuh yah kaiq lho lha kang gyoh. 38 Hauh uhlyis yhenmuh mas dah gos misseh gas vthyoh mas zis vkhyei mha jweh shoq aiq khyamh juiq tyamp. 39 Nyang housoeh kaiq lho lha kang gyoh yvlyis nyah xik mas yap joq dah jes dvxo guon zau nyvng lyis, Haih soeu ka Mangso dah Lo gyingh nghuot, ge taiq. 40 We we masyah yoeuh nyeis dah vmesbih jens eq nyeis. Hauh bang gas Magdala Mari, Yaku ngis yahge Yosep dah ungwes Mari yahge Salome nghuot las, nyamoq gas nyang Galile mas nyeis yoq lyis nyang lyis phuqsoe dah bang nghuot. 41 Yerusalem mas nyang yah dvgeh doq loh dah vmesbih jens gohtoeu eq nyoshoq nghuot. 42 Hauh nyeih gas Yuda No Buisnyeis dah xiklyis nyeihyo, sont buisnyeis nghuot yvmvyah nyenhthang jweh lyis, 43 Nyoqnho ngelang bos dah nhaiqbos, Mangso munghdan lyis langh nyeis soeu Arimathia mas dah Yosep lyih las, nhaiqlom yangh yangh Pilat jyank mas Yesu mvng lyis loh sang yoeus. 44 Pilat gas Yesu gvshih shei tyamp goeus yvlyis mauh las jes dvxo guon zau lyis khi lha, Nyang shei zis nyangh goeus lhyeh, ge nyei. 45 Jes dvxo guon zau jyank masyah shei goeus cho seq lho lhyi, nyang gas Yosep lyis hauh mvng dyei. 46 Nyang gas jeimuh misdain wis las, nyang lyis yoeus khyoq lho lha hauh zis yah lyet las lukmuh lom mas kyungh toh dah lop mas kat toh. Hau lopkhonh mas nyang lukzains toeu cheiq toh. 47 Magdala Mari yahge Yosep dah ungwes Mari gas, nyah mvng toh dah joqyos lyis nyvng.
Mark 16
1 Yuda No Buisnyeis lai thang lhyi Magdala Mari, Yaku dah ungwes Mari yahge Salome moq gas hauh mvng lyis loh juot dyei das xiklyis xangh coeu tsain wis. 2 Dvdaus dah cangxeih vnyeih nvpsangh buis canh los lyis, nyamoq hauh lop pheh e loh. 3 Nyamoq dvyuk yah dvyuk taiq goh loh zis gas, Yang lyis hau lopkhonh mas dah lukzains hank toeu tyamp dyei das au, ge. 4 Nyamoq yoeuh kat lyis hau lukzains toeu phanh toh yvlyis nyvng. Hauh lukzains gas svsoh kuh zis nghuot. 5 Hauh lop khau mha wvng loh lyis, bang bang thyoeu dah shanhzoe wuot las, loqyos shot pheh tsung toh dah loyvm phoq lyis nyamoq nyvng las mauh. 6 Nyang nyamoq lyis taiq zis gas, Namoq vmauh goh, tapzains mas taplhangh tyamp goeus, Nazaret mas dah Yesu lyis namoq xo nyeis. Nyang toq loh goeus, nyang heimha ma nyeis lo; nyang lyis toh dah joqyos mas yoeuh geh. 7 Nghuot laus eq loh geh, nyah changlo jens yahge Petru moq lyis, Nyang gas Galile mau pheh namoq xik mas loh goeus. Nyang namoq lyis taiq toh vgus, houmha nyang lyis nyvng das, oen taiq kyoh geh, ge. 8 Nyamoq gas nvn, mauh yvmvyah lvnyap thuqh loh las lop masyah cangh khoq. Nyamoq gyuk yvmvyah hank lyis eq cha ma taiq. 9 Gvshih hau dvdaus dah cangxeih vnyeih noq yah nyang dwis toq los thang lhyi, nyang yius nyhet doeu khat tyamp dyei dah Magdala Mari lyis Yesu cangxeih nyvng xoeuq. 10 Hauh vmesbih loh las nyang yah dvgeh zomh ku bang, kukxi ngaus nyeis yvmas loh taiq kyoh. 11 Yesu dwis nyeis, nyang nyvng khoq goeus ge yvlyis nyamoq xauhgyo laus eq ma jingh. 12 Hauh thang lhyi nyamoq mas zis aiq yuk wukhau pheh loh nyeis lyis, nyah gungs gohja thaiq las nyvng xoeuq. 13 Nyah aiq yuk tauh loh las nyeis khoq bang lyis taiq kyoh laus eq nyamoq ma jingh. 14 Changlo jens dvci dvyuk moq womjus mas tsung toh uhlyis nyang nyvng xoeuq. Nyang shei masyah dwis toq los las, nyvng bang dah dang lyis ma tsain jing yvmvyah, nyamoq dah ma lomsjingh zis yahge nhaiqlom than zis lyis nyho. 15 Nyang nyamoq lyis taiq zis gas, Namoq mungkvn goms shoq loh las, cangsoeu dius nyau khanghmuh lyis gausyis Dang taiq kyoh geh. 16 Lomsjingh las jeisnyhop kham soeu ka khyuot yoeus zis xauh das; ma lomsjingh soeu ka dang thang thyet zis xauh das. 17 Lomsjingh bang yoh kuot dah vlho ka, haih zis nghuot. Ngah nyings masyah nyamoq yius lyis yoh khat tyamp das. Nyingh saiq yah eq yoh tsain taiq das. 18 Lhangnyis lyis eq yoh nyhik lhangh toh das; nyonoq bos dah jeis shuk laus eq ma shei nhang das. Nos bang thoq mas nyamoq loq kih dyei las hauh bang doms huiq los das, ge. 19 Hauh Yhensain nyamoq lyis dye taiq thang lhyi, maukhung mha toqh yoeus zis xauh las, Mangso dah loqyos shot pheh tsung toh. 20 Nyamoq eq thuq loh las, Yhensain pangh zis yah eq, nyamoq mas bweh dah vlho yah Dang lyis goeng toenk nhang zis yah eq, joqyos khyiq khanghmuh tsain taiq hoeuh. Amen.